
[bookmark: _Toc228285131]Izmantotie saīsinājumi
AAA – aizsargājamo ainavu apvidus 
AJ – aizsargjosla 
BAP – biotopa(u) vai biotopu grupas aizsardzības plāns 
Biotopu direktīva – Eiropas Padomes 1992. gada 21. maija direktīva 92/43/EEK par dabisko dzīvotņu, savvaļas faunas un floras aizsardzību
CV – biotopa pašreizējā platība (current value) 
Dabas atjaunošanas regula – Eiropas Parlamenta un Padomes regula (ES) 2024/1991 (2024. gada 24. jūnijs) par dabas atjaunošanu un ar ko groza regulu (ES) 2022/869 (Dokuments attiecas uz EEZ) 
Dabas skaitīšana – Eiropas Savienības Kohēzijas fonda projekts “Priekšnosacījumu izveide labākai bioloģiskās daudzveidības saglabāšanai un ekosistēmu aizsardzībai Latvijā” (5.4.2.1/16/I/001)
DAP – Dabas aizsardzības pārvalde 
DDPS OZOLS – dabas datu pārvaldības sistēma “Ozols” 
DL – dabas liegums 
DP – dabas parks
EK – Eiropas Komisija 
ES – Eiropas Savienība 
FRA – biotopa mērķplatība valstī (favourable refernece area) 
HES – hidroelektrostacija 
ĪADT – īpaši aizsargājamā dabas teritorija 
KEM – Klimata un enerģētikas ministrija 
LatViaNature – LIFE integrētais projekts “Natura 2000 aizsargājamo teritoriju pārvaldības un apsaimniekošanas optimizācija” (LIFE19IPE/LV/000010) 
LIFE IS SALACA – LIFE projekts: Ūdens struktūrdirektīvas un Biotopu direktīvas harmonizācija un integrēta apsaimniekošanas pasākumu īstenošana saldūdeņu kvalitātes uzlabošanai Salacas daļbaseinā LIFE22-ENV-LV-LIFE IS SALACA
LVĢMC – Latvijas Vides, ģeoloģijas un meteoroloģijas centrs
MK – Ministru kabinets 
Natura 2000 – Eiropas nozīmes aizsargājamo dabas teritoriju tīkls Natura 2000 
TP – teritorijas plānojums
UBA – upju baseinu apgabals. Sauszemes un jūras teritorija, ko veido vienas upes vai vairāku blakus esošu upju baseini, kā arī ar tiem saistītie pazemes ūdeņi un piekrastes ūdeņi. Latvijā ir izdalīti četri upju baseinu apgabali – Ventas, Gaujas, Daugavas un Lielupes 
UBAP – upju baseinu apsaimniekošanas plāni   
ŪO – ūdensobjekts. Nodalīts un nozīmīgs virszemes ūdens hidrogrāfiskā tīkla elements: ūdenstece (upe, strauts, kanāls vai to daļa), ūdenstilpe (ezers, dīķis, ūdenskrātuve vai to daļa), kā arī pārejas ūdeņi vai piekrastes ūdeņu posms  
ŪSD – Ūdens struktūrdirektīva. Eiropas Parlamenta un Padomes Direktīva 2000/60/EK, ar ko izveido sistēmu Kopienas rīcībai ūdens resursu politikas jomā 
VVD – Valsts vides dienests 
ZM – Zemkopības ministrija  
ZMNĪ – Zemkopības ministrijas nekustamie īpašumi 
[bookmark: _Toc228285132]Terminu skaidrojums
[bookmark: _Toc188032407]Aizsardzības mērķis – jēdziens attiecināms uz kvantitatīvu mērķa vērtību, kas noteikta biotopa saglabāšanai Natura 2000 teritorijas vai valsts līmenī un kas ir jāsasniedz, lai biotopa aizsardzības statuss būtu labvēlīgs. Tas ietver trīs parametrus: platība, kvalitāte, areāls. Termins “aizsardzības mērķis” Biotopu direktīvā nav definēts.
Biotopa kvalitāte – noteiktu apstākļu kopums, kas raksturo konkrētā biotopa stāvokli. Biotopa kvalitāti raksturo indikatori noteiktās kvantitatīvi vai kvalitatīvi raksturojamās robežās. Šajā darbā biotopa kvalitātes izteikšanai lietotas četras klases: izcila, laba, nepietiekama un slikta. 
Biotops  – dabiskas vai daļēji dabiskas izcelsmes sauszemes vai ūdens teritorija, ko raksturo noteiktas ģeogrāfiskas, abiotiskas un biotiskas pazīmes. 
Dzīvotne  – noteiktu specifisku abiotisku un biotisku faktoru kopums teritorijā, kurā suga eksistē ikvienā tās bioloģiskā cikla posmā.  
Ekoloģiskais caurplūdums – tāda ūdens plūsmas kvalitāte, apjoms un laiks, kas nepieciešams, lai uzturētu ūdens ekosistēmu komponentes, funkcijas un procesus. Hidroloģiskais režīms, kas atbilst ŪSD vides mērķu sasniegšanai dabiskajos virszemes ūdensobjektos.  
Ekosistēma – biosfēras funkcionāla vienība, ko veido noteiktā teritorijā mītošie dzīvie organismi (biocenoze jeb sugu sabiedrība) un nedzīvā (abiotiskā) vide (augsne, mikroklimats, hidroloģiskie apstākļi u.c.) un kam raksturīga enerģijas plūsma un vielu aprite. 
ES nozīmes biotopi – Eiropas Kopienā nozīmīgi dabisko dzīvotņu veidi, kam draud izzušana dabiskās izplatības areālā vai ir mazs dabiskās izplatības areāls to izplatības samazināšanās dēļ un kuru aizsardzībai jānosaka īpaši aizsargājamas dabas teritorijas. ES nozīmes biotopi minēti Biotopu direktīvas I pielikumā, kur katru biotopu veidu apzīmē kods.
Gareniskā nepārtrauktība – ūdensteces brīva tecējuma atjaunošana. Aizsprosti uz upēm izjauc upes nepārtrauktību, traucējot zivju un citu ūdens organismu migrāciju.  
Labvēlīgs aizsardzības statuss biotopam ir tad, ja biotopa dabiskais izplatības areāls un platības, kur tas atrodams, ir stabilas vai paplašinās; biotopam ir tam raksturīgās struktūras un funkcijas, kas nepieciešamas biotopa ilgtermiņa pastāvēšanai, un paredzams, ka tās pastāvēs tuvākajā nākotnē, kā arī ir nodrošināta labvēlīga biotopam raksturīgo sugu aizsardzība.
Laterālā nepārtrauktība  – ūdensteces sasaiste ar palieni, kas ietver periodisku palienes applūšanu un abu ekosistēmu mijiedarbību (ūdens, sedimentu, barības vielu un dzīvo organismu apmaiņa). Taisnotie, meliorētie upju posmi izjauc upes laterālo nepārtrauktību jeb saistību ar upes palieni, samazina upes pašattīrīšanās spējas, līdz ar to palielina biogēnu slodzi un veicina eitrofikāciju un bioloģiskās daudzveidības samazināšanos.   
Potamāls – lēni tekoši upes posmi (lēnteces). 
Potenciāls nākotnes biotops apzīmē biotopu, kuram ir atjaunošanās potenciāls nākamo 20-30 gadu laikā atbilst kādam no ES nozīmes biotopiem, ja tiks veikti atbilstoši aizsardzības un/vai atjaunošanas un/vai apsaimniekošanas pasākumi, un kurš ir iekļauts LatViaNature projektā noteiktā Natura 2000 teritorijas līmeņa biotopu aizsardzības mērķa platībā. 
Ritrāls – strauji tekoši upes posmi (straujteces). 
Reofīlas sugas – sugas, kas labprāt dzīvo strauji tekošos ūdeņos.  
Trofija – organiskās vielas pieauguma intensitāte un veids. 




[bookmark: _Toc228285133]Ievads
Tekošu saldūdeņu biotopu aizsardzības plāns (turpmāk – BAP) izstrādāts Eiropas Komisijas (turpmāk – EK) LIFE programmas finansētā integrētā projekta "Natura 2000 aizsargājamo teritoriju pārvaldības un apsaimniekošanas optimizācija"  C.1 aktivitātes "Eiropas Savienības nozīmes biotopu aizsardzības plānu izstrāde un aktualizēšana" ietvaros. Biotopu aizsardzības plāns izstrādāts laikposmam no 2025.–2037. gadam. BAP mērķis ir sniegt ieteikumus Eiropas Padomes 1992. gada 21. maija direktīva 92/43/EEK par dabisko dzīvotņu, savvaļas faunas un floras aizsardzību (turpmāk - Biotopu direktīva) I pielikumā iekļauto Eiropas Savienības (turpmāk – ES) nozīmes aizsargājamo biotopu – 3260 Upju straujteces un dabiski upju posmi un 3270 Dūņaini upju krasti ar slāpekli mīlošu viengadīgu pioniersugu augāju – saglabāšanai, apsaimniekošanai un atjaunošanai Latvijā. 
Atbilstoši Biotopu direktīvas 17. panta ziņojumam par 2019.–2024. gada periodu, biotopa 3260 Upju straujteces un dabiski upju posmi kopējais aizsardzības stāvoklis ir novērtēts kā nelabvēlīgs - nepietiekams (U1), bet biotopa 3270 Dūņaini upju krasti ar slāpekli mīlošu viengadīgu pioniersugu augāju kopējais aizsardzības stāvoklis ir labvēlīgs (FV).
Ņemot vērā EK rekomendācijas par Eiropas Parlamenta un Padomes Direktīvas 2000/60/EK, ar ko izveido sistēmu Kopienas rīcībai ūdens resursu politikas jomā jeb Ūdens struktūrdirektīvas (turpmāk – ŪSD) un Biotopu direktīvas sasaisti, tekošu saldūdeņu BAP izstrādāts, iekļaujot nepieciešamos priekšnosacījumus, lai nākotnē BAP un upju baseinu apgabalu apsaimniekošanas plāni (turpmāk – UBAP) būtu savstarpēji integrēti dokumenti.
[bookmark: _Hlk203746362]BAP galvenā mērķauditorija ir valsts pārvaldes darbinieki, kuriem ikdienā nepieciešams ieviest un pieņemt būtiskus lēmumus dabas aizsardzības jomā Latvijā. Plānā ietvertā informācija būs noderīga arī pašvaldību darbiniekiem, nevalstisko organizāciju un zinātnisko institūciju pārstāvjiem, ūdensteču apsaimniekotājiem, zemju īpašniekiem un visiem interesentiem, kuriem rūp Latvijas saldūdeņu kvalitāte.
BAP izmantojams biotopu apsaimniekošanas pasākumu plānošanai un īstenošanai, arī gatavojot  Biotopu direktīvas 17. panta ziņojumu. BAP izmantojams dabas aizsardzības plānu izstrādei un Dabas atjaunošanas regulas īstenošanai, lai noteiktu prioritārās teritorijas un prioritāros pasākumus, kā arī iezīmētu biotopu apsaimniekošanas un atjaunošanas pasākumiem nepieciešamo finansējumu. Šī BAP mērķis ir sniegt priekšlikumus tekošu saldūdeņu biotopu saglabāšanai turpmākajos 12 gados.
BAP pasākumiem sociālekonomiskais izvērtējums nav veikts, jo dabas vērtību saglabāšana nodrošina būtisku ieguldījumu sabiedrības kopējā labumā, kura sociālā un ekoloģiskā nozīme nav tieši izmērāma ekonomiskās izmaksu–ieguvumu analīzes ietvaros.

[bookmark: _Toc228285134]1. Tekoši saldūdeņi 
Saldūdeņu biotopu grupa apvieno septiņus Latvijā sastopamus ES nozīmes aizsargājamos biotopus. Pieci no tiem ir ezeru biotopi, bet divi - saistīti ar upēm (Auniņš (red.), 2013). Šis BAP sevī ietver divus upju jeb tekošu saldūdeņu biotopus – 3260 Upju straujteces un dabiski upju posmi un 3270 Dūņaini upju krasti ar slāpekli mīlošu viengadīgu pioniersugu augāju.
[bookmark: _Toc228285135]1.1. Ekoloģiskais raksturojums
[bookmark: _Toc188032410]3260 Upju straujteces un dabiski upju posmi 
Biotopam 3260 Upju straujteces un dabiski upju posmi atbilst visi upju posmi ar akmeņainu, oļainu vai granšainu gultni, kuros vidējais straumes ātrums ir lielāks par 0,2 m/s, kā arī visi dabiskie, nepārveidotie upju posmi neatkarīgi no straumes ātruma. Pie šī biotopa veida pieskaitāmas upju straujteces un upes ar Ranunculion fluitantis un Callitricho – Batrachion veģetāciju vai ūdenssūnām. Iedambēti, pārrakti, padziļināti upju posmi, kuros vidējais straumes ātrums ir mazāks nekā 0,2 m/s, netiek pieskaitīti pie šī biotopa (Eņģele, Sniedze – Kretalova, 2013).
Biotopam izšķir divus variantus:
· pirmais variants (3260_1): upju straujteces – upes vai upju posmi ar akmeņainu vai oļainu gultni, kuros straumes ātrums ir > 0,2 m/s (1. attēls);
· otrais variants (3260_2): visas dabiskās upes un upju posmi, kuros straumes ātrums ir < 0,2 m/s; par dabiskumu liecina nepārveidota gultne (2. attēls) (Urtāns (red.), 2017).

	1. attēls. Biotopa variantam 3260_1 atbilstošs upes posms (L. Uzules foto) 

	2. attēls. Biotopa variantam 3260_2 atbilstošs upes posms (L. Uzules foto)



Būtiski ņemt vērā arī metodiskos precizējumus. ES Kohēzijas fonda projektā “Priekšnosacījumu izveide labākai bioloģiskās daudzveidības saglabāšanai un ekosistēmu aizsardzībai Latvijā” (turpmāk – Dabas skaitīšana) pirmo reizi tika iegūta visaptveroša informācija par saldūdeņu biotopiem Latvijā, kas ļauj veikt reālos datos balstītu analīzi. LIFE integrētā projekta “Natura 2000 aizsargājamo teritoriju pārvaldības un apsaimniekošanas optimizācija” (turpmāk – LatViaNature) ietvaros veiktā datu analīze parādīja, ka esošā Latvijas upju tipoloģija ne vienmēr atbilst reālajai situācijai dabā. Pēc fizioģeogrāfiskā novietojuma un hidromorfoloģiskajiem parametriem Latvijā rekomendēts atsevišķi izdalīt smilšainas straujteces (3. attēls), purvu upes (4. attēls) un mazās piejūras upes gan kā ekoloģiskos tipus, gan kā ES nozīmes biotopa 3260 apakšvariantus. 

	3. attēls. Smilšaina straujtece
(J. Jēkabsones foto)

	4. attēls. Purvu upe
(R. Sniedzes - Kretalovas foto)



Turpinot upju novērtējumu, pamatojoties uz pašreizējo tipoloģiju, tiek iegūti nekorekti ES nozīmes biotopu kvalitātes vērtējuma dati. Atšķirīgiem biotopu variantiem ir nepieciešama arī atšķirīga pieeja aizsardzības un apsaimniekošanas pasākumu noteikšanā. Padziļināta šo potenciālo upju variantu analīze tika veikta Latvijas Vides aizsardzības fonda projekta ES nozīmes biotopa 3260 Upju straujteces un dabiski upju posmi potenciāli papildus izdalāmo apakšvariantu izpēte ietvaros. 
Ja upe ir bijusi hidromorfoloģiski pārveidota - taisnota un/vai padziļināta, to ir iespējams atzīt kā ES nozīmes biotopu, ja tā ir pietiekami dabiskojusies jeb atguvusi dabisku upi raksturojošās īpašības.
Par tekošiem ES nozīmes saldūdeņu biotopiem netiek atzīti pārveidoti upju posmi, kas nav dabiskojušies, mākslīgi rakti kanāli, vecās upju gultnes, bebraines un uzpludinājumu ietekmēti posmi.
3270 Dūņaini upju krasti ar slāpekli mīlošu viengadīgu pioniersugu augāju 
Biotopu veido dūņaini upju krasti, sēres un zemas salas upē un attekās, kas atkarībā no ūdens līmeņa svārstībām pavasarī un vasaras sākumā nav klātas ar augāju (5. attēls), bet labvēlīgos gados vasaras otrajā pusē apaug ar slāpekli mīlošu viengadīgu pioniersugu augāju (6. attēls). Šis ir dabisku iemeslu dēļ mainīgs ES nozīmes biotops. Biotops ir dinamisks, tā sastopamība un platības mainās pa gadiem atkarībā no hidroloģiskajiem apstākļiem. Gados ar nelieliem paliem un ilgu vasaras mazūdens periodu biotopa kopējā platība var būtiski palielināties, taču gados ar augstu ūdens līmeni šis biotops var neveidoties vispār (Urtāns (red.), 2017).  
Šī biotopa izplatība ir saistīta ar lielajām upēm Latvijā. Biotops sastopams tikai Daugavas, Gaujas un Ventas krastos, un ir daļa no šo upju struktūras (Urtāns (red.), 2017). Tādēļ ES nozīmes biotopam 3270 dabas datu pārvaldības sistēmā “Ozols” (turpmāk – DDPS OZOLS) nav kartējuma. Dati par 3270 biotopa sastopamību ir integrēti biotopa 3260 biotopu inventarizācijas anketās.

	5. attēls. ES nozīmes biotops 3270
(A. Opmaņa foto) 

	6. attēls. ES nozīmes biotops 3270
(A. Opmaņa foto)



[bookmark: _Toc228285136]1.2. Areāls, platība un kvalitāte
Latvijas upju tīkls ir samērā blīvs - vidēji 0,5 km uz 1 km2 (Glazačeva, 1975), kopējais upju skaits ir apmēram 12 400, bet to kopgarums – apmēram 37 950 km (Urtāns (red.), 2017). Biotops 3260 sastopams gandrīz visā valstī. Kopējā biotopa aizņemtā platība Latvijā atbilstoši aktuālākajiem DDPS OZOLS datiem ir 17 994 ha, kas ir 0,28 % no valsts teritorijas (7. attēls). Biotopa pirmajam variantam atbilst 8137 ha, bet otrajam variantam – 9857 ha. Biotopam 3260 atbilst upes un to posmi 9326 km garumā, kas ir 24,6 % no kopējā ūdensteču kopgaruma Latvijā. Biotopa pirmajam variantam atbilst 4814 km, bet otrajam variantam – 4512 km.  
[image: A map of a river

 7. attēls. Latvijas upju tīkls un ES nozīmes biotopa 3260 izplatība 

Natura 2000 teritorijās atrodas 29,3 % no biotopam 3260 atbilstošās platības, savukārt ārpus Natura 2000 teritorijām – 70,7 % (1. tabula). Nozīmīgākās Natura 2000 teritorijas pēc biotopa 3260 aizņemtās platības ir aizsargājamo ainavu apvidus (turpmāk – AAA) “Augšdaugava", kurā biotops sastopams 1545,31 ha platībā, tam seko Gaujas Nacionālais parks, kurā biotops aizņem 792,22 ha lielu platību, AAA “Ziemeļgauja” ar 598,82 ha, dabas parks (turpmāk – DP) “Salacas ieleja” ar 325,66 ha, DP “Ogres ieleja” ar 272,18 ha un DP “Abavas senleja”, kurā biotops sastopams 238,60 ha platībā. Visi biotopa 3260 poligoni, kuros sastopams arī biotops 3270, atrodas Natura 2000 teritorijās – AAA “Augšdaugava”, dabas liegums (turpmāk – DL) “Ventas ieleja” un AAA “Ziemeļgauja”.  
1. tabula. Tekošu saldūdeņu biotopu aizņemtā platība valstī hektāros un procentos
	Biotopa kods un nosaukums
	Platība valstī, ha
	Platība Natura 2000
	Platība ārpus Natura 2000

	
	
	ha
	%
	ha
	%

	3260 Upju straujteces un dabiski upju posmi
	17994,02
	5271,3
	29,3
	12722,7 
	70,7

	3270 Dūņaini upju krasti ar slāpekli mīlošu viengadīgu pioniersugu augāju
	0,3
	0,3
	100,0
	0
	0



Vērtējot šo biotopu veidu pēc īpašumtiesību statusa – publisks (valsts un pašvaldība) un privāts (fiziska un juridiska persona), tad gan 3260, gan 3270 biotopa gadījumā lielākā daļa atrodas publiskajā īpašumā – 79,2 % biotopa 3260 gadījumā un 87,4 % biotopa 3270 gadījumā. Tikai 20,8 % no biotopa 3260 un 12,6 % no biotopa 3270 platības atrodas privātajās zemēs. Visi līdz šim konstatētie biotopa 3270 poligoni atrodas Natura 2000 teritorijās, tādēļ to sadalījums pa īpašuma tiesībām ir tāds pats kā kopējais sadalījums valstī. Biotopa 3260 platība, kas atrodas Natura 2000 teritorijās, lielākajā daļā gadījumu ir publiskajā īpašumā – 89 %, un tikai 11 % no biotopa platības atrodas privātajās zemēs (2. tabula). 
2. tabula. Tekošu saldūdeņu biotopu platību sadalījums ha un % pēc īpašumtiesību statusa
	Biotopa kods un nosaukums
	Valstī
	Natura 2000

	
	Publisks*, %
	Privāts**,%
	Publisks*, %
	Privāts**, %

	3260 Upju straujteces un dabiski upju posmi
	79,2 
	20,8
	89,00
	11,00 

	3270 Dūņaini upju krasti ar slāpekli mīlošu viengadīgu pioniersugu augāju
	87,4
	12,6
	87,4
	12,6


* publisks – valsts vai pašvaldības īpašumā
**privāts – fiziskas vai juridiskas personas īpašumā
Biotopa 3260 izplatība ir 63 200 km2 (8. attēls) un izplatības areāls – visa Latvijas teritorija, kas ir 64 157 km2 (9. attēls). Biotopa 3270 izplatība ir 1500 km2 (10. attēls) un izplatības areāls ir 1586 km2 (11. attēls), kas noteikts 10 x 10 km kvadrātu tīklā (koordinātu sistēma ETRS89-LAEA, ESPG:3035), izmantojot Biotopu direktīvas 17. panta ziņojuma Range tool pieeju (izmantojot gap distance 4). 

	8. attēls. Biotopa 3260 Upju straujteces un dabiski upju posmi izplatība Latvijā 
	9. attēls. Biotopa 3260 Upju straujteces un dabiski upju posmi izplatības areāls Latvijā 

	10. attēls. Biotopa 3270 Dūņaini upju krasti ar slāpekli mīlošu viengadīgu pioniersugu augāju izplatība Latvijā 

	11. attēls. Biotopa 3270 Dūņaini upju krasti ar slāpekli mīlošu viengadīgu pioniersugu augāju izplatības areāls Latvijā 


Turpmāk BAP kontekstā ES nozīmes biotops 3270 tiek skatīts kā ES nozīmes biotopa 3260 struktūra un atsevišķi izdalīts netiek.  
ES nozīmes biotopa 3260 kvalitāte valstī kopumā ir redzama 12. attēlā. Izcilā kvalitātē ir tikai 7,4 % no biotopa platības, bet nedaudz vairāk par pusi – 51,6 % – ir labā kvalitātē. Nepietiekama jeb vidēja kvalitāte ir 37,5 %, slikta – 3 %. Ja datu trūkuma dēļ kvalitāti nevarēja aprēķināt, kvalitātes vērtējuma klase atstāta kā “nezināma”, kas veido 0,5 % no kopējās biotopa platības.
Biotopa 3260 platības procentuālais sadalījums pa kvalitātes klasēm Natura 2000 teritorijās redzams 13. attēlā. Lielākā daļa jeb 65,5 % no kopējās platības ir labas kvalitātes biotopi. Izcilai kvalitātei atbilst 9,8 %,  nepietiekamai jeb vidējai kvalitātei – 24 %, bet sliktai jeb zemai  – 0,5 %. Nezināma kvalitāte ir tikai 0,2 %.

	12. attēls. ES nozīmes biotopa 3260  platība pēc kvalitātes klasēm valstī pēc procentuālā sadalījuma (01.08.2025)

	13. attēls. ES nozīmes biotopa 3260  platība pēc kvalitātes klasēm Natura 2000 teritorijās pēc procentuālā sadalījuma (01.08.2025)


Vērtējot biotopa 3260 kvalitātes telpisko sadalījumu (14. attēls), redzams, ka salīdzinoši visvairāk augstas kvalitātes biotopu ir Gaujas upju baseinu apgabalā (turpmāk – UBA). Savukārt viszemākā kvalitāte ir vērojama Lielupes UBA, kur dominē nepietiekamas jeb vidējas un sliktas jeb zemas kvalitātes ES nozīmes biotopi.
Šī BAP kontekstā tiek izmantots biotopa dalījums vienībās – biotops/upe un biotops/ūdensobjekts (turpmāk – ŪO) vienībās (1. pielikums “Tekošu saldūdens biotopu kvalitātes un mērķu tabula”):
· ja upe atbilstoši ŪSD nav ŪO, tad mērķi ir noteikti upei visā tās garumā, apvienojot vairākus ES nozīmes biotopa poligonus (ja tādi ir vairāki).  
· ja upe atbilstoši ŪSD ir ŪO, tad mērķi ir noteikti upei kā ŪO, apvienojot tajā vairākus ES nozīmes biotopu poligonus (ja tādi ir vairāki).
Kopumā izdalītas 708 biotops/upe vienības un 412 biotops/ŪO vienības (15. attēls).

14. attēls. ES nozīmes biotopa 3260 izplatība un kvalitāte Latvijā


[image: A map of the river

15. attēls. Izdalītās biotops/ŪO un biotops/upe vienības Latvijā
Visa raksturojošā informācija par upēm ir iekļauta 1. pielikumā "Tekošu saldūdens biotopu kvalitātes un mērķu tabula", kas ir neatņemama BAP sastāvdaļa. 1. pielikumā pieejama informācija par ES nozīmes biotopiem, Natura 2000 teritorijām, ŪO, ietekmēm un apdraudējumiem, rīcībām, biotopu mērķiem, atjaunošanas pasākumiem Dabas atjaunošanas regulas kontekstā, biotopa platību, prioritātēm un rezultatīvajiem rādītājiem.
[bookmark: _Toc228285137]1.3. Mērķareāls un mērķplatība
Biotopa mērķi norāda konkrētas vajadzības – kas Latvijas līmenī ir jāsasniedz, jāuzlabo un kādā mērā, lai ES nozīmes biotops 3260 atbilstu labvēlīgam aizsardzības statusam. 
Visi mērķi tiek noteikti biotops/upe un biotops/ŪO vienībām (1. pielikums “Tekošu saldūdeņu biotopu kvalitātes un mērķu tabula”): jāatzīmē, ka noteiktie mērķi un apsaimniekošanas pasākumi nav statiski. Tie periodiski, vismaz reizi 12 gados būtu jāpārskata un jāaktualizē atbilstoši pēdējo gadu apsaimniekošanā paveiktajam.
Mērķplatība ir tāda biotopa platība, kas jāsaglabā vai jāsasniedz, lai biotops teritorijā varētu ilgstoši saglabāties. Mērķplatība gandrīz vienmēr ietver pašreizējo (saglabājamo) platību un potenciālo biotopa platību, pēc noteiktiem kritērijiem izvērtējot ainavas potenciālu (ja tāds ir). Biotopa mērķplatība valstī (turpmāk – FRA) ir 21 660 ha (3. tabula), kas ir lielāka par biotopa pašreizējo platību (turpmāk – CV) (16. attēls). FRA aprēķins ir veikts, balstoties uz ilgtermiņa tendenci, izvērtējot labākos pieejamos datus, eksperta vērtējumu, kā arī tālāk aprakstītos apsvērumus.  

16. attēls. Biotopam 3260 noteiktā FRA platība

3. tabula. Biotopa pašreizējās platības un mērķplatības
	Biotopa kods un nosaukums
	Mērķplatība valstī (FRA), km2
	Pašreizējā platība valstī (CV), km2
	Mērķplatība Natura 2000, km2
	Pašreizējā platība Natura 2000, km2

	3260 Upju straujteces un dabiski upju posmi
	216,6
	179,94
	52,8
	52,7


Kopējo biotopa platību katrai biotops/upe vai biotops/ŪO vienībai veido esošā biotopa platība un potenciālā biotopa platība, ja biotops/upe vai biotops/ŪO vienība iekļaujas FRA platībā (4. tabula). Kopumā potenciālās biotopa platības tika noteiktas 306 biotops/upe vai biotops/ŪO vienībās.
4. tabula. Pārskats par biotopa platības mērķiem un to satura skaidrojums 
	Nr. 
	Platības mērķis 
	Skaidrojums par platības mērķa saturu 

	(1) 
	Esošā biotopa platība  
	Platība noteikta visām biotops-upe/ un biotops/ŪO vienībām.

	(2)  
	Potenciālā biotopa platība 
	Platība noteikta biotops-upe/ un biotops/ŪO vienībām, ja upē iekļaujas hidromorfoloģiski pārveidoti posmi, kas šobrīd neatbilst ES nozīmes biotopa statusam, bet tie ir iekļauti FRA platībā.

	(3) 
	Kopējā biotopa platība 
	Esošā un potenciālā biotopa platība, kas noteikta biotops-upe/ un biotops/ŪO vienībām.


Mērķareāls ir vēlamais biotopa izplatības apgabals. Biotopa 3260 mērķa izplatības areāls ir 64 157 km2 (3. tabula), kas ir vienāds ar pašreizējo biotopa izplatības areālu, jo biotopa izplatība ir visa Latvijas teritorija. Tas ir nemainīgs.
[bookmark: _Toc228285138]1.4. Mērķkvalitāte
Mērķkvalitāte ir standartizētā, aprakstošā veidā izteiktas biotopa “vajadzības”,  kas izriet no pašreizējās biotopa kvalitātes, ko, savukārt, ietekmē apdraudējumi, līdzšinējās saglabāšanas un apsaimniekošanas efektivitāte u.  c. apstākļi.  Biotopa atbilstību labvēlīgam aizsardzības statusam (atbilst izcilai vai vismaz labai kvalitātei) vērtē pēc attiecīgam biotopam noteiktajiem kritērijiem (5. tabula).
5. tabula. Kritēriji labvēlīgam biotopa 3260 Upju straujteces un dabiski upju posmi aizsardzības statusam
	Kritērijs
	Mērvienība
	Mērķa vērtība
	Piezīmes

	Kopējais aizaugums bez indikatorsugām, kas norāda uz labu kvalitāti
	%
	< 50
	Indikatorsugas, kas norāda uz labu kvalitāti: Batrachospermum spp., Hildenbrandia rivularis, Fontinalis antipyretica, Fontinalis hypnoides, Leptodictyum riparium, Fissidens arnoldii un Platyhypnidium riparioides

	Nosprostojumu ietekme
	%
	< 30
	Kā nosprostojumi klasificēti gan hidroelektrostacijas (turpmāk – HES), gan akmeņu krāvumi, gan dažādi citi uzpludinājumi, tajā skaitā, bebru dambji un koku sagāzumi

	Reofīlo sugu sastopamība
	Sugu skaits
	> 1
	Attiecas tikai uz 3260_1. 3260_2 šis kritērijs netiek piemērots. Reofīlās sugas ir: Ancylus fluviatilis, Margaritifera margaritifera, Theodoxus fluviatilis, Unio crassus, Berula erecta, Potamogeton gramineus, Batrachium trichophyllum, Hildebrandia rivularis, Fissidens arnoldii, Batrachospermum sp., Fontinalis antypuretica, Fontinalis hypnoides

	Barības vielām bagātiem ūdeņiem raksturīgo sugu sastopamība
	Sugu skaits

Sastopamība %
	< 2

< 10
	Barības vielām bagātiem ūdeņiem raksturīgās sugas ir: Lemna gibba, Lemna minor, Lemna trisulca, Spirodela polyrhiza, Ceratophyllum demersum, Potamogeton pectinatus, Chlorophyta, Cyanophyta

	Dūņu sastopamība
	Balles
	< 3
	Grunts substrāts tiek vērtēts 3 ballu skalā, kur "1" – reti (< 10 %), 
"2" – daudz (11–50 %); 
"3" – dominē (> 50 %)


Biotopa mērķkvalitāte tika noteikta visām biotops/upe un biotops/ŪO vienībām, ņemot vērā pašreizējo biotopa kvalitāti (6. tabula). Tomēr jāņem vērā, ka BAP ir norādīti indikatīvi mērķi – BAP ietvaros nav iespējams noteikt ļoti detalizētus mērķus, taču nākotnē ir nepieciešams veikt detalizētu izpēti, vai upes kvalitāti ir iespējams uzlabot un kādi ir tam nepieciešamie apsaimniekošanas pasākumi un finansiālie resursi.
6. tabula. Pārskats par biotopa kvalitātes mērķiem un to satura skaidrojums 
	Kvalitātes mērķis
	Skaidrojums par kvalitātes mērķa saturu 

	Mērķi (1) “Novērst nelabvēlīgas ietekmes” un  (2) “Saglabāt pašreizējo platību un labu kvalitāti” 
	Abi mērķi piemēroti (atzīme “1”) visām biotops/upe un biotops/ŪO vienībām. Atbilstoši standarta datu forms Natura 2000 datu bāzē vadlīnijām, šie abi ir minimālie visos gadījumos piemērojamie mērķi, tādēļ ir pārņemti arī uz mērķiem valsts līmenī. Praksē tas nozīmē nodrošināt ES nozīmes biotopa saglabāšanai optimālu aizsardzības režīmu ar pasīvu vai aktīvu apsaimniekošanu (neiejaukšanos vai kādām nepieciešamām apsaimniekošanas rīcībām).  
Izņēmums ir tās biotops/upe un biotops/ŪO vienības, kurām nav zināma kvalitāte.

	Mērķis (3) “Palielināt biotopa platību”
	Mērķis piemērots (atzīme “1”) visām biotops/upe un biotops/ŪO vienībām, ja upē iekļaujas hidromorfoloģiski pārveidoti posmi, kas šobrīd neatbilst ES nozīmes biotopa statusam, bet tie ir iekļauti FRA platībā. 

	Mērķis (4) “Uzlabot biotopa kvalitāti”
	Mērķis piemērots (atzīme “1”), ja pašreizējā biotopa kvalitāte ir nepietiekama vai zema, vai ja biotopa kvalitāte ir izcila vai augsta, bet ŪO kvalitāte ir vidēja vai slikta.
Kvalitātes mērķa izpratnē “uzlabot” ietver visa veida biotopa kvalitātes uzlabošanas nepieciešamību (normatīvi, administratīvi, biotehniski pasākumi), tai skaitā teritorijas kategorijas vai zonējuma maiņa, pašreizējās apsaimniekošanas vai uzraudzības efektivitātes uzlabošana u. c. 

	Mērķis (5) “Gareniskā nepārtrauktība”
	Mērķis piemērots (atzīme “1") tām biotops/upe vienībām, kurās iekļaujas jebkādi šķēršļi uz upēm (HES, neatbilstošas caurtekas, akmeņu krāvumi u. c.) atbilstoši UBAP (LVĢMC, 2021) un jaunākajai zināmajai informācijai.



[bookmark: _Toc188032412]Mērķi (1) un (2) katrs piemērots 1033 biotops/upe un biotops/ŪO vienībām jeb 92,2 % gadījumu, mērķis (3) – 301 vienībai jeb 26,9 % gadījumu, mērķis (4)  - 612 vienībām jeb 54,6 % gadījumu, bet mērķis (5) – 173 biotops/upe vienībām (šis mērķis netiek noteikts biotops/ŪO vienībām) jeb 15,4 % gadījumu (17. attēls).

17. attēls. Biotopa kvalitātes mērķi un to piemērošanas biežums, %

Upēm, kas atbilst ŪO, arī tiek piemēroti mērķi (7. tabula), kas atbilstoši UBAP definēti upei kā ŪO (LVĢMC, 2021).

7. tabula. Pārskats par ŪO kvalitātes mērķiem un to satura skaidrojums
	Kvalitātes mērķis
	Skaidrojums par kvalitātes mērķa saturu 

	Mērķis (1) “Gareniskā nepārtrauktība”  
	Mērķis piemērots (atzīme “1) tām biotops/ŪO vienībām, kurās traucēta upes gareniskā nepārtrauktība, piemēram, sastopami dažāda veidi šķēršļi (HES, neatbilstošas caurtekas, akmeņu krāvumi u.c.) atbilstoši UBAP (LVĢMC, 2021).  

	Mērķis (2) “Laterālā nepārtrauktība”
	Mērķis piemērots (atzīme “1) tām biotops/ŪO vienībām, kurās traucēta upes laterālā nepārtrauktība, piemēram, netiek nodrošināta ūdensteces sasaiste ar tās palieni, ja upe ir regulēta. Mērķis piemērots atbilstoši UBAP (LVĢMC, 2021).

	Mērķis (3) “Ekoloģiskais caurplūdums”
	Mērķis piemērots (atzīme “1) tām biotops/ŪO vienībām, kurās nepieciešams nodrošināt ekoloģisko caurplūdumu. Mērķis piemērots atbilstoši UBAP (LVĢMC, 2021).

	Mērķis (4) “Slāpekļa samazināšana”
	Mērķis piemērots (atzīme “1) tām biotops/ŪO vienībām, kurās konstatēti slāpekļa savienojumu pārsniegumi un atbilstība vidējai līdz ļoti sliktai kvalitātes klasei. Mērķis piemērots atbilstoši UBAP (LVĢMC, 2021).

	Mērķis (5) “Fosfora samazināšana”
	Mērķis piemērots (atzīme “1) tām biotops/ŪO vienībām, kurās konstatēti fosfora savienojumu pārsniegumi un atbilstība vidējai līdz ļoti sliktai kvalitātes klasei. Mērķis piemērots atbilstoši UBAP (LVĢMC, 2021).



Mērķis (1) ir piemērots 114 biotops/ŪO vienībām jeb 27,7 % gadījumu, mērķis (2) – 142 vienībām jeb 34,5 % gadījumu, mērķis (3) – 89 vienībām jeb 21,6 % gadījumu, mērķis (4) – 75 vienībām jeb 18,2 % gadījumu, bet mērķis (5) – 63 vienībām jeb 15,3 % gadījumu (18. attēls). 

18. attēls. Vienību biotops/ŪO kvalitātes mērķi un to piemērošanas biežums, %
[bookmark: _Toc228285139]2. Biotopu apdraudējumi
[bookmark: _Toc228285140]2.1. Ietekmes un draudi
Biotops 3260 Upju straujteces un dabiski upju posmi kopumā ir sastopams 26 ES dalībvalstīs. Latvija kopā ar Somiju, Zviedriju, Igauniju un Lietuvu ietilpst Eiropas Boreālajā reģionā. Labvēlīgs biotopa aizsardzības stāvoklis (FV) ir tikai Stepju reģionā, nelabvēlīgs-nepietiekams (U1) – Alpīnajā, Melnās jūras, Kontinentālajā, Vidusjūras un Panonijas reģionā, bet nelabvēlīgs-slikts (U2) - Boreālajā un Atlantijas reģionā (EEA, bez dat.) Lielākā daļa apdraudošo faktoru ir līdzīgi visiem saldūdeņu biotopiem, tie saistīti ar hidromorfoloģiskajām pārmaiņām un eitrofikāciju (Auniņš (red.), 2013).  
Atbilstoši Biotopu direktīvas 17. panta ziņojumam par 2019.–2024. gada periodu, biotopa 3260 kopējais aizsardzības stāvoklis ir novērtēts kā nelabvēlīgs-nepietiekams (U1). Kā būtiskākās slodzes un apdraudējumi ziņojumā ir minēti punktveida un difūzais piesārņojums no lauksaimniecības, punktveida piesārņojums no apdzīvotām vietām, intensīva mežizstrāde un kailcirtes, kūdras ieguve tiešā ŪO tuvumā, rekreācijas ietekme, hidroloģiskā režīma pārmaiņas (Dabas aizsardzības.., 2025). Aktuālā informācija par biotopa 3260 galvenajām ietekmēm, apdraudējumiem, to slodzēm un rīcībām ietekmju un draudu mazināšanai ir apkopota 8. tabulā un 1. pielikumā. BAP vajadzībām ir analizētas un izvērtētas 11 galvenās ietekmes un apdraudējumi.
8. tabula. Būtiskākās biotopa 3260 ietekmes un apdraudējumi, to intensitāte (H – augsts, M – vidējs, L – zems) un rīcības
	Kods
	Ietekmes un apdraudējums
	Ietekme
	Draudi
	Skaidrojums, kādos gadījumos ietekmes un draudi tiek piemēroti
	Rīcības kods

	Lauksaimniecība

	PA17
	Lauksaimnieciskās darbības, kas rada piesārņojumu virszemes un pazemes ūdeņos
	H
	H
	Piemērots tām biotops/upe un biotops/ŪO vienībām, kurās konstatēts difūzais piesārņojums no lauksaimnieciskās darbības, piemēram, upes sateces baseinā aramzemju īpatsvars pārsniedz 35 %
	MA10

	PA21
	Aktīva ūdens ieguve lauksaimniecībai, tajā skaitā, hidroloģiskā režīma pārveidošana lauksaimniecības vajadzībām
	H
	H
	Piemērots tām biotops/upe un biotops/ŪO vienībām, kurās konstatēta hidroloģiskā režīma vai ŪO dabisko funkciju pārveidošana (piemēram, pārveidojot dabisko palu režīmu) lauksaimniecības vajadzībām
	MA13

	Mežsaimniecība

	PB09
	Kailcirtes
	M
	M
	Piemērots tām biotops/upe un biotops/ŪO vienībām, kuru sateces baseinā kailciršu īpatsvars ir vismaz 5 %
	MB06

	PB23
	Ūdenstilpju vai ūdensteču fiziska pārbūve mežsaimniecības vajadzībām (ieskaitot aizsprostus)
	M
	M
	Piemērots tām biotops/upe un biotops/ŪO vienībām, kurās konstatēta ūdensteču hidroloģisko funkciju  pārveidošana mežsaimniecības vajadzībām (piemēram, applūšanas režīma pārveidošana)
	MB14

	Enerģijas ražošana un ar to saistītās infrastruktūras attīstība

	PD02
	Hidroenerģija (dambji, aizsprosti, upes notece un attiecīgā infrastruktūra)
	H
	H
	Piemērots tām biotops/upe un biotops/ŪO vienībām, kurās to radītais straumes spēks tiek izmantots enerģijas ražošanai
	MC04

	Transporta sistēmas attīstība un darbība

	PE01
	Ceļi, celiņi, dzelzceļi un saistītā infrastruktūra
	M
	M
	Piemērots tām biotops/upe un biotops/ŪO vienībām, kuras šķērso vai to piekrastē atrodas dažāda veida infrastruktūras objekti, kas ietekmē ūdensteču laterālo nepārtrauktību
	ME01

	Dzīvojamās, komerciālās, rūpniecības un atpūtas infrastruktūras un teritoriju attīstība, būvniecība un izmantošana

	PF05
	Sporta, tūrisma un atpūtas infrastruktūras izveide vai attīstība
	M
	M
	Piemērots tām biotops/upe un biotops/ŪO vienībām, kuras tiek izmantotas dažāda veida rekreācijai
	MF03

	PF07
	Darbības, kas rada piesārņojumu virszemes ūdeņos un gruntsūdeņos, tajā skaitā piesārņojums no ražotnēm un komunālo notekūdeņu noplūdes
	M
	H
	Piemērots tām biotops/upe un biotops/ŪO vienībām, kuru sateces baseinos atrodas ražotnes (dažāda veida) un kurās tiek novadīti komunālie notekūdeņi, piemēram, no ciemiem un pilsētām
	MF04

	Cilvēka darbības radītas hidroloģiskā režīma pārmaiņas

	PL04
	Aizsprostu būve un ekspluatācija
	H
	H
	Piemērots tām biotops/upe un biotops/ŪO vienībām, kurās veikta dažādu aizsprostu izbūve
	MK02;
MK03

	Dabiski procesi (neietver cilvēka darbības vai klimata pārmaiņu radītas katastrofas un procesus)

	PM07
	Dabiski procesi bez tiešas vai netiešas cilvēka darbības vai klimata pārmaiņu ietekmes
	M
	M
	Piemērots visām biotops/upe un biotops/ŪO vienībām, kurās konstatēti dažādi abiotiskās un biotiskās vides apdraudējumi, piemēram, koku sagāzumi, bebru dambji un to radītie uzpludinājumi u.c.
	MM01

	Nezināmas ietekmes, ietekmju neesamība un ietekmes ārpus ES dalībvalstīm

	PXo2
	Apdraudējumu un ietekmi rada darbības ārpus Latvijas
	M
	M
	Piemērots tām biotops/upe un biotops/ŪO vienībām, kurās konstatēts pārrobežu piesārņojums no Lietuvas un Igaunijas
	MX01



Biežākās biotopa 3260 ietekmes un apdraudējumi ir PM07 (iekļaujas tie biotopa 3260 posmi, kuros konstatēti koku sagāzumi un bebru dambji, kā arī dažāda veida dabiskie abiotiskie procesi), kas sastopami 417 biotops/upe un biotops/ŪO vienībās jeb 37,2 % gadījumu, PL04 – sastopami 223 biotops/upe un biotops/ŪO vienībās jeb 19,9 % gadījumu, PA21 – konstatēti 168 biotops/upe un biotops/ŪO vienībās jeb 15 % gadījumu un PA17, kas sastopami 166 biotops/upe un biotops/ŪO vienībās jeb 14,8 % gadījumu (19. attēls). Detalizēts galveno problēmu apraksts, kas rada biotopa 3260 ietekmes un apdraudējumus, sniegts 2.2 nodaļā.

19. attēls. Ietekmes un to piemērošanas biežums, %
[bookmark: _Toc228285141]2.2. Konkrētas risināmās problēmas
Atsaucoties uz 1.2. nodaļā rakstīto, ES nozīmes tekošu saldūdeņu biotopu kvalitāte ir nepietiekama 37,5 % no to platības un slikta – 3 %. Biežāk sastopamās problēmas, kas izriet no 2.1. nodaļā definētajām ietekmēm un apdraudējumiem, ir skaidrotas turpmāk tekstā. 
1. problēma: pazemināta ES biotopu kvalitāte pastiprinātas eitrofikācijas dēļ
Viena no nozīmīgākajām Latvijas ūdeņu kvalitātes problēmām ir to piesārņojums ar barības vielām – biogēnajiem elementiem – un ūdeņu eitrofikācija. Eitrofus ūdeņus raksturo augsta biogēnu koncentrācija ūdenī un nogulumos, augsts organisko vielu saturs ūdenī, augsta ūdeņu bioloģiskā produktivitāte, duļķainums, skābekļa deficīts, bioloģiskās daudzveidības samazināšanās, bet dzīvo organismu kopējās masas pieaugums un intensīva aizaugšana ar ūdensaugiem (Nikodemus u.c. (red.), 2018). 
Ir pierādīts, ka, ūdensaugu aizaugumam pārsniedzot 30 % no upes spoguļvirsmas, sāk parādīties dažādas negatīvas blakus parādības (Madsen, 1995). Upei pārmērīgi aizaugot ar ūdensaugiem (20. attēls), tiek bremzēta ūdens plūsma, ūdens līmenis paaugstinās un, samitrinot zemākās upes piekrastes daļas, tiek veicināta pastiprināta augu barības vielu un sedimentu ieskalošanās upē (Urtāns (red.), 2017).
Daudzām sugām ir noteikta tolerance pret konkrētiem vides faktoriem, piemēram, barības vielu pieaugumu. Izmainoties ūdeņu trofijas pakāpei, sugu sastāvs izmainās atbilstoši  ūdensaugu prasībām pēc barības vielām (Melzer, 1999). Tādēļ sugu, kurām ir augstas prasības pret barības vielām, piemēram, iegrimusī raglape Ceratophyllum demersum, trejdaivu ūdenszieds Lemna trisulca, mazais ūdenszieds Lemna minor, kuprainais ūdenszieds Lemna gibba, parastā spirodela Spirodela polyrhiza, ķemmveida glīvene Potamogeton pectinatus, zaļaļģes Chlorophyta u. c. sugu sastopamība liecina par barības vielu pieaugumu ūdenstecē (21. attēls) (Baattrup-Pedersen et al., 2006).
Arī pastiprināta dūņu uzkrāšanās ir viena no eitrofikācijas pazīmēm. Dūņainās upēs vērojams samērā liels dzeltenās lēpes Nuphar lutea, peldošās glīvenes Potamogeton natans un parastās spirodelas Spirodela polyrhiza īpatsvars un novērojams salīdzinoši vismazākais sugu skaits (Grīnberga, 2011).

	20. attēls. Pastiprināta ūdensteču aizaugšana ar virsūdens augāju (L. Uzules foto)
	21. attēls. Pastiprināta ūdensteču aizaugšana ar brīvi peldošajiem ūdensaugiem (L. Uzules foto)


2. problēma: pazemināta ES biotopu kvalitāte straumes nosprostojumu dēļ
Straumes nosprostojumi, kas var būt gan masīvi koku sagāzumi (22. attēls), gan bebru dambji (23. attēls) veicina straumes palēnināšanos vai pat pilnīgu apstāšanos. Šādās vietās veidojas lapu un zaru sanesumi, dūņu uzkrāšanās, samazinās arī skābekļa daudzums ūdenī. Līdztekus sedimentācijai pieaug augiem pieejamais barības vielu daudzums nogulumos un palielinās ūdens temperatūra (French & Chambers, 1996). Ritrāla tipa upēm ļoti būtisks ir brīvs straumes plūdums, lai nodrošinātu specifiskus vides apstākļus reofīlajām sugām. Dabiskos, lēni tekošos upju posmos, kur straumes ātrums ir lēnāks, vairāk izlīdzināts un vienmērīgāks (Urtāns (red.), 2017), nosprostojumi nerada tik būtisku ietekmi uz biotopa stāvokli kā strauji tekošos posmos, taču arī vērtējami negatīvi. 
Straumes nosprostojumi ietekmē lielu daļu Latvijas ūdensteču. Apkopojot un analizējot Dabas skaitīšanā par biotopu 3260 ievākto datu kopu, secināts, ka no ES nozīmes biotopam atbilstošiem upju posmiem 12 % konstatēta bebru dambju ietekme, 48 % gadījumu sastopama bebru darbība upes krastos, bet 45 % gadījumu ir atzīmēta koku sagāzumu problēma. Līdzīgu ainu iezīmē arī LIFE projekta “Ūdens struktūrdirektīvas un Biotopu direktīvas harmonizācija un integrēta apsaimniekošanas pasākumu īstenošana saldūdeņu kvalitātes uzlabošanai Salacas daļbaseinā” (turpmāk – LIFE IS SALACA) rezultāti. Apsekojot deviņas upes (Salaca, Svētupe, Korģe, Jaunupe, Glāžupe, Pužupe, Jogla, Iģe, Korģītes strauts) 103 km garumā, secināts, ka galvenie draudi nepietiekamai hidromorfoloģiskai un biotopu kvalitātei ir palielināts aizaugums ar makrofītiem un dažāda veida straumes nosprostojumi, no kuriem biežāk sastopamais ir koku sagāzumi, kas konstatēti 26 % no apsekotajiem upju posmiem (LVĢMC u.c., 2024). 

	22. attēls. Straumes nosprostojumi koku sagāzumu dēļ (L. Grīnbergas foto)
	23. attēls. Straumes nosprostojumi bebru dambju dēļ (L. Uzules foto)


3. problēma: upju hidromorfoloģiskie pārveidojumi – regulēšana
Pēc esošajiem datiem Latvijā ap 60 % lauksaimniecības zemju un ap 40 % meža zemju ir meliorētas. Kopējais regulēto upju posmu garums ir 13 690,4 km, kas ir 36 % no kopējā upju tīkla garuma (Urtāns (red.), 2017). Pārveidoti upju posmi netiek uzskatīti par ES biotopu, ja vien nav pagājis pietiekami ilgs laiks kopš pēdējiem regulēšanas darbiem un ūdenstece ir paguvusi pietiekami dabiskoties. 

	24. attēls. Bioloģiskā un hidromorfoloģiskā daudzveidība dabiskās ūdenstecēs (L. Uzules foto)

	25. attēls. Bioloģiskā un hidromorfoloģiskā daudzveidība regulētās ūdenstecēs (L. Uzules foto)



Būtiski atzīmēt, ka augstāku vides stāvokli ūdenstecē nosaka pēc iespējas daudzveidīgāki vides apstākļi – straumes rakstura maiņa, bez veģetācijas un ar veģetāciju klātu sēru skaits, gultnes substrāta dažādība, upes veģetācijas daudzveidība, zemūdens koku saknes, atsevišķi upē iekrituši koki, upes gultnē esoši lieli laukakmeņi un citas dabiska rakstura iezīmes, kuru klātbūtne upē nodrošina augstāku vides, kā arī bioloģisko daudzveidību (24. attēls) (Raven et al., 1998). Regulētās ūdenstecēs lielākoties ir sastopami tikai daži no uzskaitītajiem apstākļiem, tādēļ gan bioloģiskā daudzveidība, gan hidromorfoloģiskā daudzveidība tajās ir ievērojami zemāka kā dabiskās upēs (25. attēls). Tāpat regulētajos posmos upju pašattīrīšanās spējas salīdzinājumā ar dabiskiem posmiem būtiski samazinātas (Baatrup-Pedersen et.al., 2006).
Dabas skaitīšanas projekta laikā par ES nozīmes biotopu 3260 kopumā tika atzīti 1929 upju posmi, no kuriem 253 posmi ir ar antropogēni pārveidotu, bet dabiskojušos gultni. Lielākā daļa antropogēni pārveidoto, bet dabiskojušos posmu atbilst vidējai kvalitātei – 50 % no visiem posmiem, labai kvalitātei atbilst 28 %, bet sliktai kvalitātei – 22 % (26. attēls). Neviens no šiem posmiem nesasniedz izcilu kvalitāti. 
Salīdzinot ar dabiskajiem posmiem, kas atbilst 3260 biotopam, kvalitātes vērtējumi antropogēni pārveidotiem, bet dabiskojušiem posmiem ir zemāki. 3 % no biotopa 3260 posmiem ar dabisku gultni atbilst izcilai kvalitātei, 38 % - labai, 45 % - vidējai, bet 14 % - zemai kvalitātei (27. attēls).

	26. attēls. ES nozīmes biotopa 3260 ar antropogēni pārveidotu, bet dabiskojušos gultni kvalitātes procentuālais sadalījums
	27. attēls. ES nozīmes biotopa 3260 ar dabisku upes gultni kvalitātes procentuālais sadalījums



4. problēma: upju hidromorfoloģiskie pārveidojumi – šķēršļi
Dabisko upju plūdumu Latvijā ietekmē vairāk kā 1400 dažādu aizsprostu un šķēršļu (28. attēls), kas izjauc upju garenisko nepārtrauktību un kopumā atstāj negatīvu iespaidu uz ūdens ekoloģisko kvalitāti (Jēkabsone, 2023). No visiem aizsprostiem un šķēršļiem 151 ir HES aizsprosti (LVĢMC un Aktiivs, 2025). Patlaban uz upēm un to posmiem, kas atbilst ES nozīmes biotopa 3260 statusam, konstatēti 77 dažāda veida šķēršļi – nepiemērotas caurtekas, akmens krāvumi, dzirnavu paliekas u. c (29. attēls). Nozīmīgākās aizsprostu un mazo HES darbības radītās ietekmes uz upēm ir:
· ietekmes uz zivju resursiem un populācijām – ietekme uz ceļotājzivīm un zivju sugu sastāva izmaiņas;
· hidromorfoloģiskās ietekmes uz ūdeņu ekosistēmām (tiek iznīcināti straujteces biotopi, kam ir ietekme uz upes pašattīrīšanās spēju un bioloģisko daudzveidību, sedimentu transportu).
Visbiežāk aizsprosti tiek veidoti vietās, kur upēs dabiski novērojams samērā straujš kritums, tādējādi ne tikai izjaucot dabisko upes nepārtrauktību, bet arī iznīcinot straujteces biotopus. Zināms, ka upju platība, kurās uzpludinājumu dēļ biotopa 3260 1. varianta (straujteces) vietā ir biotopa 3260 2. variants (lēnteces), ir 69,94 ha (30. attēls). Aizsprostu ietekme uz ES nozīmes biotopu 3260 (gan 1., gan 2. variantu) ir būtiska. Mazie HES ietekmē apmēram 5 % no biotopa 3260 poligoniem (34 % no šīm upēm atrodas Natura 2000 teritorijās), bet dažādi citi aizsprosti – 14 % no biotopa 3260 poligoniem (37 % no šīm upēm atrodas Natura 2000 teritorijās) (LVĢMC un Aktiivs, 2025).

28. attēls. Šķēršļi uz Latvijas upēm

29. attēls. Biotopā 3260 Upju straujteces un dabiski upju posmi esošie šķēršļi

30. attēls. Upju posmi, kur aizsprostu dēļ mainījies biotopa 3260 variants

Aizsprostu uzpludinājumos samazinās straumes ātrums un skābekļa daudzums, notiek aļģu un citu augu savairošanās, dūņu un sanešu uzkrāšanās, un paātrināta aizaugšana. Savukārt lejpus aizsprosta tiek sekmēta erozija un veidojas krastu iegruvumi, koku sagāzumi. Aizsprostu dēļ tiek traucēta zivju migrācija starp nārstošanas un barošanās vietām, jo aizsprostu dēļ daļai upju ir zaudēta sasaiste ar jūru. Uzpludinātie posmi kļūst mazāk piemēroti lašveidīgajām zivīm, kurām nepieciešamas ritrāla tipa upes. Zināms, ka upju platība, kurās uzpludinājumu dēļ nav sastopams ES nozīmes biotops 3260, ir 228,14 ha (31. attēls).
Īpaši jāmin mazo HES radītās straujās ūdens līmeņa svārstības lejpus aizsprosta, kas ne tikai veicina papildu krastu eroziju, bet arī sekmē dabisko dzīvotņu iznīcināšanu. HES darbības laikā ūdens plūsma var būt pārāk strauja, līdz ar to noteiktus biotopus straume izskalo vai degradē, savukārt ūdens uzkrāšanas laikā lejpus uzpludinājuma ir pārāk sekls, tādēļ mazāk kustīgās organismu grupas, piemēram, gliemenes, sausajā gultnes daļā iet bojā. Īpaši nozīmīgas šīs ietekmes ir mazūdens periodā, kad jau tā nelielo upē pieejamo ūdens daudzumu papildus svārsta HES veiktā periodiskā ūdens nostrāde un uzkrāšana. Šī iemesla dēļ īpaši būtiska loma ir pareizai un atbilstošai ekoloģiskā caurplūduma noteikšanai.  
Aizsprosti un HES kā būtiska hidromorfoloģiskā slodze noteikta 20 % no visiem upju ŪO (156 ŪO), 13 % ŪO tā ir vienīgais iemesls pazeminātam ekoloģiskajam statusam. Latvijā pilnībā brīvi plūstoši (upes nav taisnotas un tām ir sasaiste ar jūru) ir tikai 23 % no upju ŪO, daļēji brīvi plūstoši (upes, kurām nav sasaistes ar jūru un kuras nav taisnotas) ir 35 % no upju ŪO, bet 42 % no upju ŪO ir pilnībā iesprostoti (upes, kuras ir taisnotas un ar aizsprostiem, kurām nav sasaistes ar jūru). Pastāv sakarība starp upju dabiskumu un aizsprostu izvietojumu: lielākā daļa aizsprostu atrodas tieši uz meliorācijas neskartām upēm. Pie tam lielākā daļa aizsprostu izvietoti augstienēs uz dabiski strauji tekošām upēm, tādējādi iznīcinot lielas straujteču platības, kas ir svarīgs faktors upju pašattīrīšanās spējas nodrošināšanai (Jēkabsone, 2023).

31. attēls. Šķēršļu dēļ zaudētie biotopa 3260 Upju straujteces un dabiski upju posmi posmi
[bookmark: p88][bookmark: p-1191804][bookmark: _Toc188032413][bookmark: _Toc228285142]3. Pasākumi, lai sasniegtu labvēlīgu aizsardzības statusu
[bookmark: _Toc228285143]3.1. Biotopu uzturēšana/apsaimniekošana
Dabas atjaunošanas regulas VII pielikums sniedz ekosistēmu atjaunošanas piemērus, kas iekļauj biotopu apsaimniekošanas pasākumus, kurus dalībvalstis var izmantot, sagatavojot nacionālos atjaunošanas plānus. Uz saldūdeņu biotopiem attiecināmie pasākumi uzskaitīti 9. tabulā. Atbilstoši noteiktajiem ŪO un ES nozīmes biotopu mērķiem tika piemēroti arī atbilstošie Dabas atjaunošanas regulas pasākumi.
 9. tabula. Atjaunošanas pasākumi un to skaidrojums atbilstoši Dabas atjaunošanas regulas VII pielikumam
	Nr. *
	Apsaimniekošanas pasākums 
	Skaidrojums, kādos gadījumos apsaimniekošanas pasākums tiek piemērots

	(2)
	Uzlabot hidroloģiskos apstākļus, palielinot virszemes ūdeņu daudzumu, kvalitāti un dinamiku un pazemes ūdeņu līmeni dabiskajās un pusdabiskajās ekosistēmās.
	Piemērots tām biotops/upe un biotops/ŪO vienībām, kurās nepieciešama kvalitātes uzlabošana jeb atzīmēts biotopu mērķis (4) “Uzlabot biotopa kvalitāti” (6. tabula).

	(5)  
	Atjaunot upju meandrus un no jauna savienot mākslīgi atgrieztos upju līkumus vai vecupes.

	Piemērots tām biotops/upe un biotops/ŪO vienībām, kuras atrodas Natura 2000 teritorijā un upes dabiskas gultnes un hidroloģiskā režīma atjaunošana pārveidotajā upes daļā būtu labvēlīga ne tikai saldūdeņu biotopiem, bet arī palieņu zālājiem vai aluviālajiem mežiem.

	(6) 
	Likvidēt gareniskos un sāniskos šķēršļus, piemēram, aizsprostus un dambjus; atbrīvot vietu upju dinamikai un atjaunot brīvi plūstošus upju posmus.

	Piemērots tām biotops/upe un biotops/ŪO vienībām, kurās uz upes ir šķēršļi – HES, uzpludinājumi, dzirnavdīķi, neatbilstošas caurtekas vai pārveidoti krasti, jeb piemērots biotopu mērķis (5) “Gareniskā nepārtrauktība” (6. tabula) un/vai ŪO mērķis (1) “Gareniskā nepārtrauktība” vai (2) “Laterālā nepārtrauktība” (7. tabula).

	(7) 
	Renaturalizēt upju gultnes, ezerus un zemieņu ūdensteces, piemēram, likvidēt mākslīgus gultnes nostiprinājumus, optimizēt substrāta sastāvu, uzlabot vai attīstīt dzīvotņu zemes segumu.
	Piemērots tām biotops/upe un biotops/ŪO vienībām, kurām noteiktas potenciālā nākotnes biotopa platības.

	(9) 
	Izveidot krasta buferzonas, piemēram, krasta mežus, buferjoslas, pļavas vai ganības.
	Piemērots tām biotops/upe un biotops/ŪO vienībām, kurās piemērota ietekme (PA17) “Lauksaimnieciskās darbības, kas rada piesārņojumu virszemes un pazemes ūdeņos” (8. tabula). 

	(22)
	Uzlabot savienotību starp dzīvotnēm, lai sekmētu sugu populāciju attīstību un nodrošinātu pietiekamu īpatņu vai ģenētisko apmaiņu, kā arī sugu migrāciju un pielāgošanos klimata pārmaiņām.
	Piemērots tām biotops/upe un biotops/ŪO vienībām, kurām noteiktas potenciālā nākotnes biotopa platības.

	(32) 
	Apturēt, samazināt vai likvidēt piesārņojumu ar zālēm, bīstamām ķimikālijām, komunālajiem un rūpnieciskajiem notekūdeņiem un citiem atkritumiem, tostarp piedrazojumu un plastmasu, kā arī gaismas piesārņojumu visās ekosistēmās.
	Piemērots tām biotops/upe un biotops/ŪO vienībām, kurām piemērota ietekme (PF07) “Virszemes un pazemes ūdeņu piesārņojums no ražotnēm un komunālo notekūdeņu noplūdes, kas rada virszemes un pazemes ūdeņu piesārņojumu” (izņemot vētras uzplūdu dēļ pārplūdušu kanalizāciju un virszemes noteci apdzīvotās vietās) (8. tabula).


*Numurs, kas norādīts Dabas atjaunošanas regulas VII pielikumā

Visbiežāk piemērotais mērķis ir uzlabot hidroloģiskos apstākļus, palielinot virszemes ūdeņu daudzumu, kvalitāti un dinamiku un pazemes ūdeņu līmeni dabiskajās un pusdabiskajās ekosistēmās (54,7 %). Nereti piemēroti mērķi likvidēt gareniskos un sāniskos šķēršļus, piemēram, aizsprostus un dambjus; atbrīvot vietu upju dinamikai un atjaunot brīvi plūstošus upju posmus (33,3 %), uzlabot savienotību starp dzīvotnēm, lai sekmētu sugu populāciju attīstību un nodrošinātu pietiekamu īpatņu vai ģenētisko apmaiņu, kā arī sugu migrāciju un pielāgošanos klimata pārmaiņām (33,1 %) (32. attēls). 

32. attēls. Dabas atjaunošanas regulas kontekstā īstenojamie pasākumi un to piemērošanas biežums, %
[bookmark: _Toc228285144]3.2. Biotopu atjaunošana/veidošana
Daļa Latvijas upju ir hidromorfoloģiski pārveidotas – taisnotas un/vai padziļinātas, kā arī uz tām ir dažāda veida šķēršļi. Potenciālās nākotnes ES nozīmes biotopa platības tika noteiktas tām biotops/upe un biotops/ŪO vienībām, kas iekļaujas noteiktajās FRA platībās (1.3. nodaļa). Kopumā potenciālās nākotnes biotopa platības noteiktas 306 biotops/upe un biotops/ŪO vienībām.
[bookmark: _Toc228285145]3.3. Biotopu kvalitātes uzlabošana
Ūdeņu apsaimniekošanā saskaras dažādas ūdens lietotāju un apsaimniekotāju intereses. Pēc mērķu noteikšanas ir jādefinē, ar kādām rīcībām tos iespējams īstenot. Tam nepieciešama situācijas detalizēta izzināšana, vietas apstākļu izpēte, iespējamo biotopa atjaunošanas un apsaimniekošanas pasākumu noskaidrošana, salīdzināšana un izvēle, izvērtējot, cik piemēroti tie ir konkrētajai situācijai, ņemot vērā pieejamos resursus (Urtāns, 2017). 
Biotopu kvalitātes mērķi ir definēti 2.3. nodaļā. Biotopu kvalitātes uzlabošana ir nepieciešama tām biotops/upe vai biotops/ŪO vienībām, kurām noteikts biotopu mērķis (4) “Kvalitātes uzlabošana” (atbilstoši 1. pielikumam “Tekošu saldūdeņu biotopu kvalitātes un mērķu tabula”). Kopumā šis mērķis noteikts 700 biotops/upe vai biotops/ŪO vienībām. 
Taču, lai noteiktu konkrētus īstenojamos apsaimniekošanas pasākumus mērķu sasniegšanai, BAP ietvaros nav iespējams veikt visus iepriekšminētos soļus. Tādēļ BAP ietvaros tiek definēti tikai sasniedzamie mērķi, taču apsaimniekošanas pasākumi to sasniegšanai piemēroti netiek. Atbilstoši apsaimniekošanas pasākumu klasifikatoram, kas pieejams DDPS OZOLS, tekošu saldūdeņu biotopiem kopumā ir piemērojami apsaimniekošanas pasākumi atbilstoši 2. pielikumam “Iespējamie apsaimniekošanas pasākumi saldūdeņu biotopos un to izmaksas”. Ar detalizētu upju biotopu apsaimniekošanas pasākumu aprakstu iespējams iepazīties “Aizsargājamo biotopu saglabāšanas vadlīnijas Latvijā. II Upes un ezeri” (Urtāns, 2017). 
[bookmark: _Toc228285146]3.4. Pasākumu tiesiskais ietvars
Saldūdeņu biotopu aizsardzību un apsaimniekošanu Latvijā nosaka ES un nacionālie normatīvie akti. Pamatā šīs jomas regulējums balstās uz Biotopu direktīvu, kuras mērķis ir veicināt bioloģiskās daudzveidības saglabāšanu ES. Direktīvas prasības Latvijā ir integrētas Sugu un biotopu aizsardzības likumā, likumā “Par īpaši aizsargājamām dabas teritorijām” un uz to pamata izdotajos MK noteikumos. Saldūdeņu biotopu aizsardzība ir cieši saistīta arī ar ŪSD, kuras galvenais mērķis ir nodrošināt vismaz labu virszemes un pazemes ūdeņu kvalitāti. Latvijā šīs direktīvas prasības ieviestas Ūdens apsaimniekošanas likumā un no tā izrietošajos MK noteikumos. Lai gan abām direktīvām ir atšķirīga pieeja, to kopīgais mērķis ir nodrošināt labu saldūdeņu ekosistēmu kvalitāti. Abas direktīvas veido tiesisko ietvaru saldūdeņu kvalitātes noteikšanai, monitoringam un apsaimniekošanas un aizsardzības pasākumiem, kas tiek vērtēti šajā BAP.
Lai nodrošinātu nepieciešamos aizsardzības un apsaimniekošanas pasākumus visiem ES nozīmes biotopiem labvēlīga aizsardzības stāvokļa sasniegšanai un saglabāšanai, ir nepieciešams veikt grozījumus Sugu un biotopu aizsardzības likumā, nosakot konkrētas prasības ES nozīmes biotopu aizsardzībai visā valstī, tajā skaitā arī ārpus īpaši aizsargājamām dabas teritorijām (turpmāk – ĪADT). Tāpat likumā "Par īpaši aizsargājamām dabas teritorijām" nepieciešams apsvērt un ieviest vispārēju nosacījumu, ka Natura 2000 teritorijās pieļaujama tikai tāda saimnieciska darbība, kas nodrošina vai ir savietojama ar teritorijai noteikto izveidošanas mērķi, kas noteikti likuma pielikumā. Rekomendēts likumā arī iestrādāt ES nozīmes biotopu aizsardzības mērķus, kuri noteikti LatViaNature projektā.
Vairāki būtiski ieteikumi par grozījumiem Ūdens apsaimniekošanas likumā un uz tā pamata izdotajos MK noteikumos ir iekļauti “Latvijas ūdeņu ilgtspējas ceļa kartē” (KEM, 2024):
· Grozījumi Ūdens apsaimniekošanas likumā, nosakot, ka upju baseinu apgabalu apsaimniekošanas pasākumu programmas tiek apstiprinātas MK, nodrošinot, ka pasākumu programmās iekļautie pasākumi ir saistoši arī trešajām personām, t.sk. zemju īpašniekiem un katram iedzīvotājam, ne tikai vides aizsardzības institūcijām. 
· Grozījumi Ūdens apsaimniekošanas likumā, nosakot, privātīpašnieku pienākumus, tiesības un atbildību par privāto ūdeņu apsaimniekošanu. 
· Grozījumi Ūdens apsaimniekošanas likumā, nosakot laba ūdeņu ekoloģiskā stāvokļa sasniegšanu un nepasliktināšanu kā vispārēji saistošu mērķi. 
·  Grozījumi MK 2006. gada 13. jūnija noteikumos Nr. 475 “Virszemes ūdensobjektu un ostu akvatoriju tīrīšanas un padziļināšanas kārtība”, lai precizētu un papildinātu kārtību, kādām ar ŪO tīrīšanu saistītām darbībām nav nepieciešami Valsts vides dienesta (turpmāk – VVD) tehniskie noteikumi un noteiktu prasības darbību ierosinātājiem, kuras jāievēro pirms darbību uzsākšanas un to veikšanas laikā. Grozījumu rezultātā tiks mazināts VVD un DAP administratīvais slogs. 
· Grozījumi MK 2005. gada 27. decembra noteikumos Nr. 1014 “Ūdens objektu ekspluatācijas (apsaimniekošanas) noteikumu izstrādāšanas kārtība”, lai aktualizētu un precizētu ŪO ekspluatācijas (apsaimniekošanas) noteikumos iekļaujamos nosacījumus ekoloģiskā caurplūduma režīma nodrošināšanai. 
· Grozījumi MK 2003. gada 23. decembra noteikumos Nr. 736 “Noteikumi par ūdens resursu lietošanas atļauju”, lai aktualizētu prasības HES operatoriem hidrotehnisko būvju darbības uzskaites nodrošināšanā, ieviešot mūsdienām atbilstošus digitālus risinājumus (automātiskas nepārtrauktas uzskaites ūdens līmeņa mērīšanas un reģistrēšanas iekārtas), kā arī precizētu ūdens resursu lietošanas atļaujā iekļaujamos nosacījumus ekoloģiskā caurplūduma nodrošināšanai.
[bookmark: _Toc228285147]3.5. Monitorings un dati
Prioritāro rīcību programma 2021.– 2027. gadam efektīvākai resursu pārvaldībai un dažādu sektoru integrācijai nosaka nepieciešamību integrēt saldūdeņu biotopu monitoringu un virszemes ūdeņu ekoloģiskās kvalitātes monitoringu, kas tiek veikts saskaņā ar ŪSD. Gan BD, gan ŪSD ir vērstas uz upju un ezeru kvalitātes vērtēšanu, monitorēšanu, aizsardzību, kā arī pareizu apsaimniekošanu, tādēļ arvien vairāk tiek uzsvērta nepieciešamība veikt abu direktīvu sasaisti.  
Dažādas iestrādes abu direktīvu sasaistes jeb harmonizācijas procesā Latvijā jau ir veiktas, kā arī patlaban tiek īstenotas vairāku  projektu ietvaros. Ir likumsakarīgi, ka BAP jau šobrīd tiek izstrādāti ar tālejošāku redzējumu, plānojot biotopu apsaimniekošanu arī ŪO līmenī un iekļaujot papildu informāciju no UBAP. Šāda pieeja nodrošina iespēju iekļaut biotopu datus nākamā cikla – 2028. –2033. gada UBAP, lai nākotnē UBAP un BAP varētu būs savstarpēji integrēti dokumenti. 
Ir nepieciešams veikt apsekojumus tām biotops/upe vienībām, kurās nav zināma biotopa kvalitāte. Kvalitāte nav zināma 86 biotops/upe vienībām, kas aizņem 46 ha lielu platību.
Projekta LIFE IS SALACA ietvaros tiek izstrādāts vienots monitoringa tīkls Salacas daļbaseina upēm. Šāda pieeja ir jāizstrādā arī pārējiem upju baseiniem Latvijā.
Nepieciešams īstenot pilnvērtīgu un secīgu monitoringu ar inventarizācijas anketām, atbilstoši harmonizētajai pieejai sadarbojoties Dabas aizsardzības pārvaldei (turpmāk – DAP) un Latvijas Vides, ģeoloģijas un meteoroloģijas centram (turpmāk – LVĢMC). 
[bookmark: _Toc228285148]3.6. Informēšana, izglītošana
Nozīmīgu sabiedrības izglītošanas un informēšanas darbu īsteno ES LIFE programmas finansētais projekts "Latvijas upju baseinu apsaimniekošanas plānu ieviešana laba virszemes ūdens stāvokļa sasniegšanai" jeb LIFE GoodWater IP. Lai arī projekta fokuss tiešā veidā nav vērsts uz ES nozīmes saldūdeņu biotopiem, tomēr liela daļa tā modeļteritoriju atbilst ES nozīmes biotopiem. Projekta ietvaros ir sagatavoti gan izglītojoši bukleti, gan īsfilmas, gan arī tiešsaistē ikvienam interesantam pieejama mācību platforma https://macies.goodwater.lv, kurā publicētas gan vairākas vispārizglītojošas lekcijas par ūdens resursiem, gan dažādi video materiāli un cita papildu informācija par virszemes ūdens objektiem Latvijā. Kā nozīmīgs ieguldījums lauksaimnieku, mežsaimnieku, lauku zemju īpašnieku, akvakultūras speciālistu, nozares konsultantu un ikviena sabiedrības locekļa izglītošanā par ūdeņu tematiku minams LIFE GoodWater IP projekta sagatavotais tiešsaistes mācību kurss “Virszemes ūdens resursi un to ilgtspējīga apsaimniekošana”, kura ietvaros tiek celta kvalifikācija lauksaimniecībā un mežsaimniecībā. Kursa tēmu lokā ietilpst ūdens aprite dabā, lauksaimniecības (augkopības un lopkopības) ietekme uz ūdens kvalitāti, ekosistēmu pieeja, meliorācija un saimniecības prakses un to ietekme uz virszemes ūdeņiem, labā prakse meža apsaimniekošanai ūdensobjektu tuvumā, bebru darbība un tās ietekme, meža meliorācijas sistēmu renovācija un videi draudzīgi meliorācijas sistēmu elementi meža ekosistēmās u. c.
Ūdens kvalitātes saglabāšanas jautājumi ir integrēti arī dažādu citu saistošo nozaru informatīvajos kursos. Piemēram, Meža konsultāciju un pakalpojumu centrs (SIA “Latvijas Lauku konsultāciju un izglītības centrs” filiāle) piedāvā vairākus tiešsaistes un klātienes apmācību kursus par mežsaimniecību, kur atsevišķos kursos, piemēram, "Meža ekosistēmu pakalpojumi" viens no aplūkotajiem tematiem līdzās meža ekosistēmu pakalpojumiem, bioloģiskās daudzveidības aizsardzībai u. c. ir ūdens kvalitātes saglabāšana.
[bookmark: _Toc188032414][bookmark: _Toc228285149]4. Rezultatīvie rādītāji
Kopsavilkuma 10. tabulā ir sniegti pasākumi, kurus nepieciešams īstenot, minētas iesaistītās puses, norādīts potenciālais finansējuma avots, kā arī aprakstīti rezultatīvie rādītāji, ja pasākumi tiks īstenoti. Pasākumu prioritātes detālāk ir skaidrotas 5. nodaļā.
Kā rezultatīvie rādītāji ir noteikti – nodrošināta ES nozīmes biotopu aizsardzība visā valstī caur Sugu un biotopu aizsardzības likumu, nodrošināta iekļaušana ĪADT, uzlabota biotopa kvalitāte, nodrošināta gareniskā nepārtrauktība, nodrošināta laterālā nepārtrauktība, nodrošināts ekoloģiskais caurplūdums, samazināts slāpekļa un fosfora saturs ūdenī, palielināta biotopa platība, detalizēta aizsargjoslu (turpmāk – AJ) noteikšana un iekļaušana teritorijas plānojumos (turpmāk – TP) un apsekojums nezināmas kvalitātes biotopiem.

BAP izstrādes laikā apzinātas tekošu saldūdeņu biotopu apsaimniekošanas un aizsardzības prioritātes, kuru detalizēts apraksts sniegts zemāk.
[bookmark: _Toc228285151]5.1. Aizsardzības prioritātes
Lai nodrošinātu nepieciešamos aizsardzības un apsaimniekošanas pasākumus visiem ES nozīmes biotopiem labvēlīga aizsardzības stāvokļa sasniegšanai un saglabāšanai, ir nepieciešams veikt grozījumus Sugu un biotopu aizsardzības likumā un likumā "Par īpaši aizsargājamām dabas teritorijām" (skat. 3.4. nodaļā). 
Lai nodrošinātu pilnvērtīgu biotopa aizsardzību, ĪADT tīklam būtu jānosedz ekoloģiski vērtīgākie upju posmi. Šī biotopa kontekstā tie ir izcilas kvalitātes straujteču posmi un references ŪO, kā arī upju posmi ar ziemeļu upespērlenes Margaritifera margaritifera atradnēm. Upes ar M. margaritifera atradnēm ir ar īpašu nozīmi bioloģiskās daudzveidības saglabāšanā, jo sugas stāvoklis ir kritisks - tā izmirst ne tikai Latvijā, bet arī visā sugas areālā. Kopš 1957. gada tā iekļauta visos Latvijas aizsargājamo dzīvnieku sarakstos. Kopš 1985. gada iekļauta Latvijas Sarkanās grāmatas 1. kategorijā. Iekļauta Bernes konvencijas III pielikumā un Biotopu direktīvas II, IV un V pielikumā, kā arī Ziemeļvalstu Apdraudēto sugu sarakstā (Latvijas Dabas.., 2004). 
Kā redzams 33. attēlā, esošais Natura 2000 tīkls nenosedz visus upju posmus, kuriem būtu nepieciešama aizsardzība. No upēm, kurās sastopamas M. margaritifera, pilnībā Natura 2000 teritorijā atrodas tikai Šķervelis, daļēji iekļaujas Pededze, Rauza, Šepka un Vecpalsa, savukārt Tumšupe un Mergupe ir ārpus Natura 2000 teritorijām. No izcilas kvalitātes straujteču posmiem tikai Vizla atrodas Natura 2000 teritorijā, savukārt Mergupe, Palsa, Svētupe un Tūlija ir ārpus Natura 2000 tīkla. Savukārt no references ŪO pilnībā Natura 2000 tīklā iekļaujas tikai Šķervelis un Pērļupīte, daļēji Natura 2000 tīklā iekļaujas Korģe, Iģe, Amula, Irbe, Raķupe, Pilsupe. Bet ārpus Natura 2000 tīkla ir Lielā Jugla, Tūlija un Viesīte. Ja šos upes posmus (34. attēls) kādu iemeslu dēļ nav iespējams iekļaut Natura 2000 tīklā, tad kā alternatīvs risinājums jāapsver mikroliegumu veidošanas iespēja.
Kā papildus aizsardzības prioritāte noteikta arī detalizēta AJ noteikšana visām biotops/upe un biotops/ŪO vienībām, un to iekļaušana TP. Šo prioritāti rekomendēts īstenot līdz 2050. gadam.

33. attēls. Natura 2000 tīkls un īpaši izceļamie upju posmi

34. attēls. Natura 2000 tīkls un tajā potenciāli iekļaujamie upju posmi

[bookmark: _Toc228285152]5.2. Apsaimniekošanas prioritātes
Dabas atjaunošanas regula nosaka detalizētu pasākumu īstenošanu līdz 2030. gadam ar pārskatīšanu 2032. gadā, un stratēģisko virzienu noteikšanu līdz 2040. gadam (šī BAP ietvaros līdz 2037. gadam) un 2050. gadam. Ņemot vērā Dabas atjaunošanas regulas prasības, tekošu saldūdeņu biotopu apsaimniekošanas prioritizācija noteikta sekojoši (35. attēls):
Ļoti augsta prioritāte
Dabas atjaunošanas regula nosaka, ka līdz 2030. gadam atjaunošanas pasākumus var ieviest tikai Natura 2000 teritorijās. Tādēļ kā pirmā prioritāte tiek noteiktas tās biotops/upe un biotops/ŪO vienības, kuras pilnīgi vai daļēji iekļaujas Natura 2000 teritorijā, un izpildās šie kritēriji:
· Biotops/upe un biotops/ŪO vienības, kurās sastopamas Ziemeļu upespērlenes Margaritifera margaritifera atradnes. Aizsardzības un apsaimniekošanas pasākumu neveikšana tieši apdraud sugas saglabāšanos, jo biotops 3260 ir vienīgā šīs sugas dzīvotne. Ziemeļu upespērlene Latvijā ir kritiski apdraudēta suga. Atbilstoši Biotopu direktīvas 17. panta ziņojumam par periodu no 2013. - 2018. gadam un par periodu no 2019. - 2024. gadam tā ir nelabvēlīgā - sliktā aizsardzības stāvoklī (U2). Lai mazinātu apdraudējumu, visās Ziemeļu upespērlenes apdzīvotajās ūdenstecēs, neatkarīgi no pašreizējās kvalitātes, ir jāveic dažādi pasākumi ūdens kvalitātes uzlabošanai, kā arī bebru darbības kontrole, jānojauc šķēršļi (aizsprosti) starp apakšpopulācijām (Kalniņš un Pīpkalēja, 2025).
· Biotops/upe un biotops/ŪO vienībā iekļaujas šķēršļi. Zivju migrācijai prioritāri šķēršļi ir noteikti Latvijas Vides aizsardzības fonda projektā Nr. 1-08/43/2020 “Latvijas upju ierindošana prioritārā secībā pēc to esošās un potenciālās nozīmes zivju faunas saglabāšanā”  (BIOR, 2022). Ir reālistiska iespēja šo pasākumu īstenot, jo zivju migrācijas šķēršļu likvidēšanai ir pieejams publiskais finansējums (skatīt 8. nodaļu). Savukārt šķēršļi, kas būtiski ietekmē sasaisti ar jūru, ir izmaksu-ietekmes efektīvi, jo, likvidējot šos šķēršļus, ir iespējams atbrīvot maksimāli garu upes posmu brīvam tecējumam, tādējādi nodrošinot upes garenisko nepārtrauktību.
Papildus kā ļoti augsta prioritāte neatkarīgi no atrašanās Natura 2000 teritorijā ir noteikts apsekojums nezināmas kvalitātes biotopiem.

Augsta prioritāte 
Augsta apsaimniekošanas prioritāte tiek noteikta:
· tām biotops/upe un biotops/ŪO vienībām, kas pilnībā vai daļēji atrodas Natura 2000 teritorijās un kurām ir nepietiekama vai zema kvalitāte.
· tām biotops/upe un biotops/ŪO vienībām, kas atrodas ārpus Natura 2000 teritorijām un kurās sastopamas Ziemeļu upespērlenes atradnes.
· tām biotops/upe un biotops/ŪO vienībām, kas atrodas ārpus Natura 2000 teritorijām un kurās iekļaujas šķēršļi.
Vidēja prioritāte
Vidēja apsaimniekošanas prioritāte tiek noteikta tām biotops/upe un biotops/ŪO vienībām, kas atrodas ārpus Natura 2000 teritorijām un kurām ir nepietiekama vai zema kvalitāte.

Zema prioritāte
Zema apsaimniekošanas prioritāte tiek noteikta biotops/upe un biotops/ŪO vienībām ar izcilu un labu kvalitāti gan Natura 2000 teritorijās, gan ārpus Natura 2000 teritorijām. 

Atbilstoši šim dalījumam ļoti augsta apsaimniekošanas prioritāte noteikta 169 biotops/upe vai biotops/ŪO vienībām, augsta prioritāte -  299 biotops/upe vai biotops/ŪO vienībām, vidēja prioritāte - 264 biotops/upe vai biotops/ŪO vienībām, bet zema – 388 biotops/upe vai biotops/ŪO vienībām. 
Katra pasākuma prioritāte norādīta kopsavilkuma 10. tabulā. Detalizēts apsaimniekošanas pasākumu dalījums prioritātēs ir redzams 3. pielikumā “Prioritārās apsaimniekošanas vietas”.
[bookmark: _Toc228285153]6. Izpildes termiņi
Pasākumu īstenošanas laika grafiks redzams kopsavilkuma 10. tabulā. Izpildes termiņi plānoti atbilstoši Dabas atjaunošanas regulā noteiktajām prioritātēm un šī BAP darbības laikam, īstenojamos apsaimniekošanas pasākumus plānojot uz 2030., 2037. un 2050. gadu.
[bookmark: _Toc228285154][bookmark: _Toc188032417]7. Iesaistītās personas
Iesaistītās puses ir uzskaitītas kopsavilkuma 10. tabulā. 
[bookmark: _Toc228285155]8. Finansējums
Iespējamie finansējuma avoti norādīti kopsavilkuma 10. tabulā. Zemāk ir sniegts uzskaitījums ar iespējamiem finansējuma avotiem atsevišķu 4. nodaļā minēto pasākumu īstenošanai:
· Eiropas teritoriālās sadarbības programma Interreg,
· EK finanšu instruments vides un klimata jomā – LIFE programma, 
· Eiropas Reģionālās attīstības fonds (ERAF), 
· ES struktūrfondu un Kohēzijas fonda 2021.–2027. gada plānošanas perioda darbības programmas projekts,
· Horizon Europe programma,
· Kopējā lauksaimniecības politika 2023.–2027. gadam,
· Valsts zivju fonds,
· pašvaldību budžeti.
[bookmark: _Toc228285156]9. Politikas un teritorijas attīstības plānošana
ES Biodaudzveidības stratēģija 2030. gadam — Atgriezīsim savā dzīvē dabu (Eiropas Parlamenta 2021. gada 9. jūnija rezolūcija par ES Biodaudzveidības stratēģiju 2030. gadam: atgriezīsim savā dzīvē dabu (2020/2273(INI)) paredz pasākumus biodaudzveidības uzlabošanai, pievēršot uzmanību dabas saglabāšanai un atjaunošanai. Kā būtiskākie punkti minami:
· 25. punkts, kas atzīmē apņemšanos nodrošināt, lai līdz 2030. gadam nepasliktinātos nevienas aizsargājamās dzīvotnes un sugas saglabāšanas tendences un labvēlīgais stāvoklis, un panākt, ka dalībvalstu līmenī šajā kategorijā ir vismaz 30 % sugu un dzīvotņu, kuru stāvoklis pašlaik nav labvēlīgs, vai vismaz notiek stingra virzība uz šādu stāvokli; tomēr uzskata, ka pēc iespējas drīzāk būtu jāpanāk labvēlīgs aizsardzības statuss visām aizsargājamām sugām un dzīvotnēm, kuras ietilpst Biotopu direktīvā.
· 196. punkts, kas norāda, ka dalībvalstīm ir jānodrošina Natura 2000 teritoriju saglabāšana un aizsargājamo sugu un dzīvotņu labvēlīgas saglabāšanās stāvokļa uzturēšana vai atjaunošana.
· 29. punkts, kurā paustas bažas par saldūdens ekosistēmu un sugu stāvokli; atzīmē, ka globālā mērogā laikā no 1970. līdz 2016. gadam stāvokļa pasliktināšanās Eiropā bijusi visnopietnākā, proti, 93 % apmērā.
· 26. punkts, kas aicina dalībvalstis uzlabot Natura 2000 tīkla monitoringa sistēmu kvalitāti un pilnīgumu.

Viens no ES Bioloģiskās daudzveidības stratēģijas 2030 mērķiem ir saldūdeņu ekosistēmu atjaunošana, ko nosaka “Mākslīgu šķēršļu novākšanas vadlīnijas upju atjaunošanā” (Guidance on Barrier Removal for River Restoration). Upju, ezeru un mitrāju sistēmas ir atkarīgas no upju nepārtrauktības. Viena no būtiskākajām slodzēm, kas atbilstoši ŪSD ziņojumiem ietekmē 34 % no ES dalībvalstu ūdensobjektiem, ir upes gultnes un to krastu pārveidojumi, aizsprosti, uzpludinājumi jeb hidromorfoloģiskā slodze. Brīvi plūstošo upju koncepcijas mērķi ir sasniedzami, nodrošinot gan upju garenisko nepārtrauktību, kas iekļauj šķēršļu likvidēšanu, un laterālo nepārtrauktību – upes saistību ar tās piekrastes zonu un palieni. Brīvi plūstošas upes koncepcija atbalsta gan ŪSD, gan BD mērķu sasniegšanu saldūdens ekosistēmās. 
Stratēģijas ieviešanas pasākumi ietverti prioritātēs, piemēram, Natura 2000 tīkla pilnveidošana un biotopu kvalitātes uzlabošana, kas sakrīt ar BAP izvirzītiem mērķiem, kas tālāk jāiestrādā Nacionālajā dabas atjaunošanas plānā. 

BAP izvirzītie mērķi un rezultatīvie rādītāji saskan ar vairākiem rīcības virzieniem no Vides politikas pamatnostādnēm 2021.-2037. gadam. Kā būtiskākie ir minami:
· 14. rīcības virziens, kas paredz saglabāt sugu daudzveidību un nodrošināt biotopu labvēlīgas aizsardzības mērķu sasniegšanu;
· 15. rīcības virziens, kas nosaka pilnveidot ES nozīmes aizsargājamo dabas teritoriju Natura 2000 tīklu, balstoties uz sugu un biotopu izplatības kartēšanā iegūtajiem datiem un ņemot vērā jaunāko zinātnisko pētījumu un monitoringa datus; 
· 16. rīcības virziens, kas paredz aizsargājamo sugu dzīvotņu un biotopu atjaunošanu un apsaimniekošanu;
· 27. rīcības virziens, kas nosaka hidrotehnisko būvju un citu šķēršļu negatīvās ietekmes uz upju ekosistēmām mazināšanu;
· 28. rīcības virziens, kas paredz virszemes ūdeņu ekoloģiskās kvalitātes saglabāšanu un uzlabošanu.
Dabas aizsardzības politikas plānošanas dokumentos jāiekļauj vienota saldūdeņu biotopu un virszemes ūdeņu monitoringa veikšanas nepieciešamība vismaz vienu reizi sešos gados, atbilstoši valsts vides monitoringa programmai. 
Lai nodrošinātu tekošo saldūdeņu biotopu aizsardzības statusa uzlabošanu un saglabāšanu, teritorijas attīstības plānošanas dokumentos jānosaka, ka esošās un potenciālās tekošo saldūdeņu biotopu platības nedrīkst tikt iznīcinātas.
[bookmark: _Toc188032418]Vairāki būtiski ieteikumi par grozījumiem likumdošanā, kas ietekmētu arī ES nozīmes tekošu saldūdeņu biotopu kvalitātes uzlabošanos, ir iekļauti “Latvijas ūdeņu ilgtspējas ceļa kartē” (KEM, 2024). Šie grozījumi aprakstīti 3.4. nodaļā.

[bookmark: _Toc228285158]Kopsavilkums
10. tabulā apkopota informācija par BAP ieviešanai plānotajiem pasākumiem, to prioritāti un izpildes termiņiem, par pasākumu izpildes rezultatīvajiem rādītājiem, par piekritīgajām un saistītajām personām, kā arī par pasākumu finansējuma avotiem un atbilstošajiem politikas plānošanas dokumentiem. 
10. tabula. BAP kopsavilkums
	Nr.p. k.
	Pasākums
	Rezultatīvais rādītājs
	Prioritāte
	 Izpildes termiņš
	Iesaistītās personas 
	Finansējuma avots
	Finansējuma apjoms (euro)
	Politikas un teritorijas attīstības plānošana

	
	
	
	
	
	Piekritīgās
personas
	Saistītās personas
	
	
	

	1.
	Nodrošināt ES nozīmes biotopu aizsardzību visā valstī caur likumu “Sugu un biotopu aizsardzības likums” 

	Veikti grozījumi “Sugu un biotopu aizsardzības likumā”, nosakot aizliegtās darbības ES nozīmes biotopu aizsardzībai visā valstī, to skaitā ārpus īpaši aizsargājamām dabas teritorijām.  Kopumā 1120 biotops/upe un biotops/ŪO vienībām, 17 994 ha platībā.
	Ļoti augsta
	2030
	VARAM, DAP
	Zemju īpašnieki
	Valsts budžets

	-
	Biotopu direktīva, Vides politikas pamatnostādņu 14. rīcības virziens



	2.
	Nodrošināt vērtīgāko objektu iekļaušanu ĪADT vai nodrošināt cita veida aizsardzību

	ĪADT iekļautas 40  biotops/upe un biotops/ŪO vienības 966 ha platībā.
	Ļoti augsta
	2030
	DAP, VARAM
	Zemju īpašnieki
	DAP, VARAM
	-
	Biotopu direktīva, Dabas atjaunošanas regula, Vides politikas pamatnostādņu 14., 15. rīcības virziens

	3.
	Veikt apsekojumu nezināmas kvalitātes biotopiem

	Apsekotas 86 biotops/upe vienības, kopumā 46 ha platībā.
	Ļoti augsta
	2030
	DAP
	Zinātniskās institūcijas
	Fondu un projektu finansējums, DAP, VARAM
	10 750
	Biotopu direktīva, Vides politikas pamatnostādņu 14. rīcības virziens.


	4.
	Palielināt biotopa 3260 platību tajās vienībās, kas atbilst ļoti augstai prioritātei.
	Palielināta 3260 biotopa platība 46 biotops/upe un biotops/ŪO vienībās 250 ha platībā.
	Ļoti augsta
	2030
	DAP, VARAM, ZMNI

	Zemju īpašnieki
	Fondu un projektu finansējums. VARAM

	22 000 000
	Biotopu direktīva, Vides politikas pamatnostādņu 14. un 16. rīcības virziens.



	5.
	Uzlabot biotopa 3260 kvalitāti tajās vienībās, kas atbilst ļoti augstai prioritātei.
	Uzlabota 3260 biotopa kvalitāte par vienu kvalitātes klasi 50 biotops/upe un biotops/ŪO vienībās, 944 ha platībā.
	Ļoti augsta
	
2030

	DAP, VARAM
	Zemju īpašnieki
	Fondu un projektu finansējums, VARAM
	1 058 130
	
Biotopu direktīva, Dabas atjaunošanas regula, Vides politikas pamatnostādņu 14., 16. un 28. rīcības virziens.


	6.
	Nodrošināt garenisko nepārtrauktību un šķēršļu uz upēm likvidēšanu tajās vienībās, kas atbilst ļoti augstai prioritātei.
	Nodrošināta gareniskā nepārtrauktība, likvidējot šķēršļus 76 biotops/upe un biotops/ŪO vienībās.
	Ļoti augsta
	
2030

	KEM, LVĢMC
	Šķēršļu īpašnieki, zemju īpašnieki
	Fondu un projektu finansējums, šķēršļu īpašnieki, zemju īpašnieki,Eiropas atvērto upju programma, KEM
	19 836 684
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16., 27. un 28. rīcības virziens

	7.
	Nodrošināt laterālo nepārtrauktību tajās vienībās, tajās vienībās, kas atbilst ļoti augstai prioritātei.
	

Nodrošināta laterālā nepārtrauktība 23 biotops/upe un biotops/ŪO vienībās.
	Ļoti augsta
	
2030

	KEM, LVĢMC
	Zemju īpašnieki
	Fondu un projektu finansējums, zemju īpašnieki, KEM
	Ņemot vērā, ka pasākums piemērojams tikai ŪO, nepiecie-šamais finansējuma apjoms tiks definēts 2028. – 2033.g. UBAP izstrādes ietvaros.
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16. un 28. rīcības virziens

	8.
	Nodrošināt ekoloģisko caurplūdumu tajās vienībās, kas atbilst ļoti augstai prioritātei.
	Nodrošināts ekoloģiskais caurplūdums 24 biotops/ŪO vienībās.
	Ļoti augsta
	
2030

	KEM, LVĢMC, Mazo HES asociācija
	HES īpašnieki
	Fondu un projektu finansējums, HES īpašnieki
	360 000
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16., 27. un 28. rīcības virziens

	9.
	Samazināt N piesārņojumu tajās vienībās, kas atbilst ļoti augstai prioritātei.
	Slāpekļa piesārņojuma samazināšana 7 biotops/ŪO vienībās, kopumā par 460 tonnām.
	Ļoti augsta
	2030

	KEM, LVĢMC, 
	Zemju īpašnieki
	Fondu un projektu finansējums, zemju īpašnieki, KEM
	Ņemot vērā, ka pasākums piemērojams tikai ŪO, nepiecie-šamais finansējuma apjoms tiks definēts 2028. – 2033.g. UBAP izstrādes ietvaros.
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16. un 28. rīcības virziens

	10.
	Samazināt P piesārņojumu tajās vienībās, kas atbilst ļoti augstai prioritātei. 
	Fosfora piesārņojuma samazināšana 10 biotops/ŪO vienībās, kopumā par 3,3 tonnām.
	Ļoti augsta
	
2030

	KEM, LVĢMC
	Zemju īpašnieki
	Fondu un projektu finansējums, zemju īpašnieki, KEM
	Ņemot vērā, ka pasākums piemērojams tikai ŪO, nepiecie-šamais finansējuma apjoms tiks definēts 2028. – 2033.g. UBAP izstrādes ietvaros.
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16. un 28. rīcības virziens

	11.
	Palielināt biotopa 3260 platību tajās vienībās, kas atbilst augstai prioritātei.
	Palielināta 3260 biotopa platība 108 biotops/upe un biotops/ŪO vienībās 1069 ha platībā.
	Augsta
	2037
	DAP, VARAM, ZMNI
	Zemju īpašnieki

	Fondu un projektu finansējums. VARAM
	94 072 000
	Biotopu direktīva, Vides politikas pamatnostādņu 14. un 16. rīcības virziens.


	12.
	Uzlabot biotopa 3260 kvalitāti tajās vienībās, kas atbilst augstai prioritātei.
	Uzlabota 3260 biotopa kvalitāte par vienu kvalitātes klasi 228 biotops/upe un biotops/ŪO vienībās, 5672 ha platībā.
	Augsta
	2037
	DAP, VARAM
	Zemju īpašnieki

	Fondu un projektu finansējums, VARAM
	6 357 745
	Biotopu direktīva, Dabas atjaunošanas regula, Vides politikas pamatnostādņu 14., 16. un 28. rīcības virziens.

	13.
	Nodrošināt garenisko nepārtrauktību un šķēršļu uz upēm likvidēšanu tajās vienībās, kas atbilst augstai prioritātei.
	Nodrošināta gareniskā nepārtrauktība, likvidējot šķēršļus 209 biotops/upe un biotops/ŪO vienībās.
	Augsta
	2037
	KEM, LVĢMC
	Zemju īpašnieki, šķēršļu īpašnieki

	Fondu un projektu finansējums, šķēršļu īpašnieki, zemju īpašnieki,
Eiropas atvērto upju programma, KEM
	54 550 881
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16., 27. un 28. rīcības virziens.

	14.
	Nodrošināt laterālo nepārtrauktību tajās vienībās, kas atbilst augstai prioritātei.
	Nodrošināta laterālā nepārtrauktība 50 biotops/upe un biotops/ŪO vienībās.
	Augsta
	2037
	KEM, LVĢMC, ZMNI 
	Zemju īpašnieki
	Fondu un projektu finansējums, zemju īpašnieki, KEM
	Ņemot vērā, ka pasākums piemērojams tikai ŪO, nepiecie-šamais finansējuma apjoms tiks definēts 2028. – 2033.g. UBAP izstrādes ietvaros.
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16. un 28. rīcības virziens

	15.
	Nodrošināt ekoloģisko caurplūdumu tajās vienībās, kas atbilst augstai prioritātei.
	Nodrošināts ekoloģiskais caurplūdums 62 biotops/ŪO vienībās. 
	Augsta
	2037
	KEM, LVĢMC, Mazo HES asociācija
	HES īpašnieki
	Fondu un projektu finansējums, HES īpašnieki
	930 000
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16., 27. un 28. rīcības virziens

	16.
	Samazināt  N piesārņojumu tajās vienībās, kas atbilst augstai prioritātei.
	Slāpekļa piesārņojuma samazināšana 32 biotops/ŪO vienībās, kopumā par 1099 tonnām.
	Augsta
	2037
	KEM, ZM, LVĢMC
	Zemju īpašnieki

	Fondu un projektu finansējums, zemju īpašnieki, KEM
	Ņemot vērā, ka pasākums piemērojams tikai ŪO, nepiecie-šamais finansējuma apjoms tiks definēts 2028. – 2033.g. UBAP izstrādes ietvaros.
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16. un 28. rīcības virziens

	17.
	Samazināt  P piesārņojumu tajās vienībās, kas atbilst augstai prioritātei.

	Fosfora piesārņojuma samazināšana 21 biotops/ŪO vienībās, kopumā par 88 tonnām. 
	Augsta
	2037
	KEM, ZM, LVĢMC
	Zemju īpašnieki

	Fondu un projektu finansējums, zemju īpašnieki, KEM
	Ņemot vērā, ka pasākums piemērojams tikai ŪO, nepiecie-šamais finansējuma apjoms tiks definēts 2028. – 2033.g. UBAP izstrādes ietvaros.
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16. un 28. rīcības virziens

	18.
	Palielināta biotopa 3260 platību tajās vienībās, kas atbilst vidējai prioritātei.
	Palielināta 3260 biotopa platība 67 biotops/upe un biotops/ŪO vienībās 647 ha platībā.
	Vidēja
	2050
	DAP, VARAM, ZMNI
	Zemju īpašnieki

	Fondu un projektu finansējums. VARAM
	65 936 000
	Biotopu direktīva, Vides politikas pamatnostādņu 14. un 16. rīcības virziens.


	19.
	Uzlabota biotopa 3260 kvalitāti tajās vienībās, kas atbilst vidējai prioritātei.
	Uzlabota 3260 biotopa kvalitāte par vienu kvalitātes klasi  262 biotops/upe un biotops/ŪO vienībās, 1782 ha platībā.
	Vidēja 
	
2050

	DAP, VARAM
	Zemju īpašnieki

	Fondu un projektu finansējums, VARAM
	1 997 444
	Biotopu direktīva, Dabas atjaunošanas regula, Vides politikas pamatnostādņu 14., 16. un 28. rīcības virziens.


	20.
	Nodrošināt laterālo nepārtrauktību tajās vienībās, kas atbilst vidējai prioritātei.
	Nodrošināta laterālā nepārtrauktība 36 biotops/upe un biotops/ŪO vienībās.
	Vidēja 
	
2050

	KEM, LVĢMC, ZMNI 
	Zemju īpašnieki
	Fondu un projektu finansējums, zemju īpašnieki, KEM
	Ņemot vērā, ka pasākums piemērojams tikai ŪO, nepiecie-šamais finansējuma apjoms tiks definēts 2028. – 2033.g. UBAP izstrādes ietvaros.
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16. un 28. rīcības virziens

	21.
	Nodrošināt ekoloģisko caurplūdumu tajās vienībās, kas atbilst vidējai prioritātei.
	Nodrošināts ekoloģiskais caurplūdums 1 biotops/ŪO vienībās.
	Vidēja 
	
2050

	KEM, LVĢMC, Mazo HES asociācija
	HES īpašnieki
	Fondu un projektu finansējums, HES īpašnieki
	15 000
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16., 27. un 28. rīcības virziens

	22.
	Samazināt N piesārņojumu tajās vienībās, kas atbilst vidējai prioritātei.
	Slāpekļa piesārņojuma samazināšana 21 biotops/ŪO vienībās, kopumā par 655  tonnām.
	Vidēja 
	
2050

	KEM, ZM, LVĢMC
	Zemju īpašnieki

	Fondu un projektu finansējums, zemju īpašnieki, KEM
	Ņemot vērā, ka pasākums piemērojams tikai ŪO, nepiecie-šamais finansējuma apjoms tiks definēts 2028. – 2033.g. UBAP izstrādes ietvaros.
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16. un 28. rīcības virziens

	23.
	Samazināt P piesārņojumu tajās vienībās, kas atbilst vidējai prioritātei.

	Fosfora piesārņojuma samazināšana 15 biotops/ŪO vienībās, kopumā par 6 tonnām.
	Vidēja 
	2050
	KEM, ZM, LVĢMC
	Zemju īpašnieki

	Fondu un projektu finansējums, zemju īpašnieki, KEM
	Ņemot vērā, ka pasākums piemērojams tikai ŪO, nepiecie-šamais finansējuma apjoms tiks definēts 2028. – 2033.g. UBAP izstrādes ietvaros.
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16. un 28. rīcības virziens

	24.
	Noteikt detalizētu AJ un nodrošināt to iekļaušanu TP
	Kopumā 998 biotops/upe un biotops/ŪO vienībām.
	Vidēja
	2050
	KEM, pašvaldības
	Zemju īpašnieki
	Fondu un projektu finansējums, pašvaldības, KEM
	546 014
	Biotopu direktīva,  Dabas atjaunošanas regula, Vides politikas pamatnostādņu 14. un 28. rīcības virziens


	25.
	Palielināta biotopa 3260 platību tajās vienībās, kas atbilst zemai prioritātei.
	Palielināta 3260 biotopa platība 85 biotops/upe un biotops/ŪO vienībās 782 ha platībā.
	Zema
	2050
	DAP, VARAM, ZMNI
	Zemju īpašnieki

	Fondu un projektu finansējums. VARAM
	68 816 000
	Biotopu direktīva, Vides politikas pamatnostādņu 14. un 16. rīcības virziens.


	26.
	Uzlabota biotopa 3260 kvalitāti tajās vienībās, kas atbilst zemai prioritātei.
	Uzlabota 3260 biotopa kvalitāte par vienu kvalitātes klasi  70 biotops/upe un biotops/ŪO vienībās, 5939 ha platībā.
	Zema
	
2050

	DAP, VARAM
	Zemju īpašnieki

	Fondu un projektu finansējums, VARAM
	6 657 025
	Biotopu direktīva, Dabas atjaunošanas regula, Vides politikas pamatnostādņu 14., 16. un 28. rīcības virziens.


	27.
	Nodrošināt laterālo nepārtrauktību tajās vienībās, kas atbilst zemai prioritātei.
	Nodrošināta laterālā nepārtrauktība 33 biotops/upe un biotops/ŪO vienībās.
	Zema
	
2050

	KEM, LVĢMC, ZMNI 
	Zemju īpašnieki
	Fondu un projektu finansējums, zemju īpašnieki, KEM
	Ņemot vērā, ka pasākums piemērojams tikai ŪO, nepiecie-šamais finansējuma apjoms tiks definēts 2028. – 2033.g. UBAP izstrādes ietvaros.
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16. un 28. rīcības virziens

	28.
	Nodrošināt ekoloģisko caurplūdumu tajās vienībās, kas atbilst zemai prioritātei.
	Nodrošināts ekoloģiskais caurplūdums 2 biotops/ŪO vienībās.
	Zema
	
2050

	KEM, LVĢMC, Mazo HES asociācija
	HES īpašnieki
	Fondu un projektu finansējums, HES īpašnieki
	30 000
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16., 27. un 28. rīcības virziens

	29.
	Samazināt N piesārņojumu tajās vienībās, kas atbilst zemai prioritātei.
	Slāpekļa piesārņojuma samazināšana 15 biotops/ŪO vienībās, kopumā par 367  tonnām.
	Zema
	
2050

	KEM, ZM, LVĢMC
	Zemju īpašnieki

	Fondu un projektu finansējums, zemju īpašnieki, KEM
	Ņemot vērā, ka pasākums piemērojams tikai ŪO, nepiecie-šamais finansējuma apjoms tiks definēts 2028. – 2033.g. UBAP izstrādes ietvaros.
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16. un 28. rīcības virziens

	30.
	Samazināt  P piesārņojumu tajās vienībās, kas atbilst zemai prioritātei.
	Fosfora piesārņojuma samazināšana 17 biotops/ŪO vienībās, kopumā par 5 tonnām. 
	Zema
	2050
	KEM, ZM, LVĢMC
	Zemju īpašnieki

	Fondu un projektu finansējums, zemju īpašnieki, KEM
	Ņemot vērā, ka pasākums piemērojams tikai ŪO, nepiecie-šamais finansējuma apjoms tiks definēts 2028. – 2033.g. UBAP izstrādes ietvaros.
	Biotopu direktīva, Ūdens struktūrdirektīva, Dabas atjaunošanas regula, Vides politikas pamatnostādņu 14., 16. un 28. rīcības virziens


	
Tabulā izmantotie saīsinājumi:
AJ – aizsargjosla,
DAP – Dabas aizsardzības pārvalde,
HES – hidroelektrostacija,

	
ĪADT – īpaši aizsargājamā dabas teritorija,
KEM – Klimata un enerģētikas ministrija, 
LVĢMC – Latvijas Vides, ģeoloģijas un meteoroloģijas centrs,
TP – teritorijas plānojums,

	
ŪO – ūdensobjekts,
VARAM – Viedās administrācijas un reģionālās attīstības ministrija,
ZM – Zemkopības ministrija,
ZMNI – Zemkopības ministrijas nekustamie īpašumi.

